LT Europos Sąjungos oficialusis leidinys L 217/1

KOMISIJOS SPRENDIMAS (ES) 2017/1494

2016 m. gruodžio 19 d.

dėl valstybės pagalbos Drakso elektrinės pirmojo bloko pertvarkymo į naudojantį biomasę bloką investicijų sutarčiai SA.38760 (2016/C), kurią planuoja suteikti Jungtinė Karalystė

(pranešta dokumentu Nr. C(2016) 8442)

(Tekstas autentiškas tik anglų kalba)

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo, ypač į jos 108 straipsnio 2 dalies pirmą pastraipą,

atsižvelgdama į Europos ekonominės erdvės susitarimą, ypač į jo 62 straipsnio 1 dalies a punktą,

pakvietusi suinteresuotąsias šalis pateikti savo pastabas (1) pagal minėtą (-as) nuostatą (-as) ir atsižvelgdama į jų pastabas,

kadangi:

1. PROCEDŪRA

(1) Po susirašinėjimo prieš skelbiant pranešimą 2015 m. balandžio 2 d. Jungtinė Karalystė pagal Sutarties 108 straipsnio 3 dalį pranešė apie paramą Drakso elektrinės 1 bloko pertvarkymo į biomasę naudojantį bloką projektui. 2015 m. gegužės 20 d., liepos 24 d. ir spalio 23 d. Komisija Jungtinės Karalystės paprašė pateikti papildomos informacijos. 2015 m. gegužės 26 d., rugpjūčio 25 d. ir lapkričio 5 d. Jungtinė Karalystė Komisijai pateikė atsakymą.

(2) 2016 m. sausio 5 d. raštu Komisija Jungtinei Karalystei pranešė nusprendusi dėl tos pagalbos Drakso elektrinės 1 bloko pertvarkymui į biomasę naudojantį bloką pradėti Sutarties 108 straipsnio 2 dalyje nustatytą procedūrą (toliau – sprendimas pradėti tyrimą).

(3) 2015 m. vasario 18 d. Jungtinė Karalystė Komisijai pateikė savo pastabas dėl sprendimo pradėti tyrimą.

(4) 2016 m. vasario 5 d. sprendimas pradėti tyrimą buvo paskelbtas Europos Sąjungos oficialiajame leidinyje. Komisija taip pat pakvietė suinteresuotąsias šalis teikti savo pastabas.

(5) Komisija gavo 49 suinteresuotųjų šalių pastabas. 2016 m. balandžio 7 d. Komisija tas pastabas persiuntė Jungtinei Karalystei ir suteikė jai galimybę į jas atsakyti. 2016 m. gegužės 9 d. Jungtinė Karalystė į pastabas atsakė.

2. IŠSAMUS PRIEMONĖS APRAŠYMAS

2.1. Drakso elektrinės bloko pertvarkymo į biomasę naudojantį bloką projektas ir pagalbos gavėja

(6) Vykstant Galutinio investicinio sprendimo dėl atsinaujinančiųjų energijos išteklių priėmimo (angl. Final Investment Decision Enabling for Renewables, toliau – FIDeR) procesui (2) Jungtinė Karalystė atrinko aštuonis su atsinaujinančiaisiais energijos ištekliais susijusius projektus. Parama šiems atrinktiems projektams bus grindžiama investicijų sutartimis. Su Drakso elektrinės 1 bloku susijusi priemonė, apie kurią pranešta, yra vienas iš aštuonių vykstant FIDeR procesui atrinktų projektų (3).

(7) Pagalba, apie kurią pranešta, yra veiklos pagalba elektros energijos gamybai viename anglimis kūrenamos Drakso elektrinės blokų (toliau – 1 blokas), pertvarkytame taip, kad būtų galima naudoti tik biomasę. Elektrinė yra Selbyje, Šiaurės Jorkšyre, šiaurės rytinėje Anglijos dalyje, jos savininkė ir valdytoja yra įmonė „Drax Power Limited“ (pagalbos gavėja), įmonei „Drax Holding Limited“ visiškai priklausanti patronuojamoji įmonė.

(8) Drakso elektrinė yra 3 960 MW anglimis kūrenama elektrinė, komercinę veiklą pradėjusi 1974 m. Pagal dabartinį pasiūlymą vienas iš šešių elektrinės blokų bus atnaujintas, kad galėtų naudoti tik biomasę. Dėl degimo proceso savybių elektrinė galės deginti tik pramonines medienos granules. Elektrinė elektros energiją tieks nacionaliniam elektros energijos tinklui; Jungtinės Karalystės skaičiavimais, įgyvendinus projektą bus pagaminama 1,1 % vidutinio būsimo Jungtinėje Karalystėje per metus pagaminamo elektros energijos kiekio.

(9) Jungtinės Karalystės skaičiavimais, įgyvendinus projektą, apie kurį pranešta, per elektrinės eksploatavimo laikotarpį jos išmetamas CO2 kiekis sumažės apie 28,8 mln. tonų, o per metus bus tiekiama apie 3,6 TWh elektros energijos. Elektrinė veiks bazinės apkrovos režimu ir gamins mažaanglę elektros energiją.

(10) Remiantis Jungtinės Karalystės duomenimis, Drakso elektrinės blokas suprojektuotas veikti 645 MW nominaliąja galia, vidutiniam apkrovos koeficientui esant 78 % (4) Blokas naudos apie 2,4 mln. sausos masės tonų medienos granulių per metus, beveik visas granulių kiekis bus importuojamas iš Jungtinių Valstijų pietrytinės dalies. Medienos granulių šaltinius apytikriai galima suskirstyti taip: a) 60 % bus importuojama iš JAV pietrytinės dalies (5); b) 13 % – iš Brazilijos; c) apie 7 % bus perkama medienos granulių neatidėliotinų sandorių rinkoje; d) 4 % bus perkama Europoje. Likusi beveik 16 % dalis bus perkama JAV pietrytinėje dalyje ir Kanadoje, tačiau nedideli kiekiai galbūt bus perkami kitose Europos šalyse, jeigu tik bus pasiūla. Nenumatoma, kad Drakso elektrinės 1 blokas atitiks taikytinų atliekų deginimo įstatymų reikalavimus, todėl joje nebus galima deginti medienos atliekų. Priemonė parengta laikantis taikytinų ES šiltnamio efektą sukeliančių dujų apyvartinių taršos leidimų prekybos sistemos (ES ATLPS) taisyklių, o pagal jas nereikalaujama grąžinti apyvartinių taršos leidimų už šiltnamio efektą sukeliančias dujas, išmetamas deginant biomasę.

(11) Lentelėje pateikti tikėtini Drakso elektrinės bloko eksploataciniai parametrai, Jungtinės Karalystės atnaujinti po to, kai buvo priimtas sprendimas pradėti oficialią tyrimo procedūrą. Pasak Jungtinės Karalystės, apkrovos koeficientas apibrėžiamas kaip laiko, kurį elektrinė yra techniškai parengta gaminti elektros energiją, ir laiko, kurį elektrinė pagal planą turi faktiškai gaminti elektros energiją, sandauga. Lentelėje pateiktas grynasis apkrovos koeficientas nustatomas vidutinį techninio parengtumo (83,7 %) rodiklį dauginant iš bendrojo apkrovos koeficiento (93,1 %) (6). Elektrinės eksploataciniai parametrai Eksploataciniai Drakso elektrinės bloko parametrai (atnaujinti) (7) Kuro sąnaudos (GBP už GJ) Šiluminis naudingumas (%) Vidutinis grynasis apkrovos koeficientas (%) 8,18 38,6 78

2.2. Nacionalinis teisinis pagrindas, finansavimas ir biudžetas

(12) Jungtinės Karalystės nacionalinis teisinis priemonės pagrindas – 2013 m. Energetikos įstatymas (angl. Energy Act 2013).

(13) Apskaičiuota, kad bendras projekto, apie kurį pranešta, biudžetas yra 1,3 mlrd. GBP, ir Jungtinė Karalystė patvirtino, kad iki perdavimo eksploatuoti dienos pagalba pagalbos gavėjai nebus išmokėta.

(14) Pagalbą išmokės valstybei atstovaujanti sandorio šalis, t. y. įmonė „Low Carbon Contracts Company Ltd“, finansuojama lėšomis, gaunamomis visiems licencijuotiems elektros energijos tiekėjams taikant teisės aktais nustatytą mokestį, grindžiamą tiekėjų rinkos dalimi, nustatoma pagal išmatuotą jų klientų sunaudotos elektros energijos kiekį. Elektros energijos tiekėjai jiems nustatytų prievolių sąnaudas turės padengti naudodami savo nuosavus išteklius, bet jiems bus leidžiama, taikant bendrąją kainodaros strategiją, sąnaudas perkelti vartotojams.

2.3. Pagalbos forma, trukmė ir gamybos sąnaudos

(15) Pagalba elektros energijos, kuri bus gaminama įgyvendinus projektą, apie kurį pranešta, gamybai bus teikiama mokant kintamąją priemoką (tai vadinama susitarimu dėl kainų skirtumo, toliau – SKS), ši priemoka apskaičiuojama nustatant iš anksto nustatytos kainos (vykdymo kainos) ir apskaičiuotosios elektros energijos rinkos kainos (referencinės kainos) skirtumą. Referencinė kaina yra kaina, grindžiama tam tikro laikotarpio išankstinėmis didmeninėmis elektros energijos rinkos kainomis. Pagalbos gavėja gaus pajamų savo elektros energiją parduodama rinkoje (8), bet vidutinei didmeninei elektros energijos kainai nukritus žemiau vykdymo kainos, pagalbos gavėja iš Vyriausybei priklausančios sandorio šalies (įmonės „Low Carbon Contracts Company Ltd“, toliau – „SKS sandorio šalis“) gaus skirtumą padengiančią išmoką. Tačiau pagalbos gavėja prisiims riziką, kad nebus pasiekta referencinė kaina, ir su kiekiu susijusią riziką, t. y. riziką, kad bus neparduotas numatytas kiekis (9). Neatsižvelgiant į tai, kada bus perdavimo eksploatuoti diena, pagalbos išmokų mokėjimas bus baigtas 2027 m. kovo 31 d.

(16) Todėl pagalba projektui atitinkamai nustatoma pagal administraciniu pagrindu nustatytą vykdymo kainą. Vykdymo kainas Jungtinė Karalystė nustatė tokio dydžio, kad pagal FIDeR teikiama parama iš esmės yra lygiavertė paramai, teikiamai pagal Prievolės naudoti atsinaujinančiuosius energijos išteklius (10) sistemą, kad būtų lengviau pereiti nuo vienos paramos sistemos prie kitos.

(17) Specialiųjų elektrinių, pertvarkytų, kad būtų galima naudoti biomasę, tokių kaip Drakso elektrinės blokas, vykdymo kainai apskaičiuoti Jungtinė Karalystė atsižvelgė į bendrų išlygintų elektros energijos gamybos sąnaudų intervalą nuo 105 iki 115 GBP už MWh. Jungtinė Karalystė paaiškino, kad elektrinių pertvarkymo į biomasę naudojančias elektrines projektų vykdymo kaina buvo apskaičiuota taikant minimalaus pelningumo koeficiento (angl. hurdle rate) intervalą nuo 8,8 iki 12,7 % (11)

(18) Taikytina projekto, apie kurį pranešta, vykdymo kaina yra 100 GBP/MWh (2012 m. kainomis, kasmet indeksuojamomis atsižvelgiant į vartotojų kainų indeksą), taigi kaina yra mažesnė nei Jungtinės Karalystės nustatytas intervalas, taikytinas elektrinių pertvarkymo į biomasę naudojančias elektrines projektams. Bendros išlygintos energijos gamybos sąnaudos apima naujų elektrinių finansavimo sąnaudas, visoms technologijoms taikant 10 % diskonto normą. Jungtinė Karalystė išsamiai paaiškino, kaip šios sąnaudos buvo apskaičiuotos, kokie duomenų šaltiniai naudoti ir kokie minimalaus pelningumo koeficientai taikyti (12).

(19) Pagrindinės prielaidos, kuriomis remiantis apskaičiuotos vykdymo kainos, įskaitant bendras išlygintas energijos gamybos sąnaudas, iškastinio kuro kainas, efektyviuosius mokesčio tarifus ir prielaidas dėl didžiausio galingumo padidėjimo, pateiktos Vyriausybės bendrų išlygintų energijos gamybos sąnaudų ataskaitoje (13) ir Energetikos ir klimato kaitos departamento ataskaitose (14). Todėl manytina, kad faktinė didmeninė elektros energijos kaina bus apie 55 GBP už MWh, o 2020 m. pakils iki 65 GBP už MWh. Pagal šią vykdymo kainą ir pirminius eksploatacinius parametrus (15) buvo apskaičiuota, kad faktinė ikimokestinė projekto, apie kurį pranešta, vidinė grąžos norma (VNG) turėtų būti 4,7 %

2.4. Bendras vertinimas

(20) Jungtinė Karalystė paaiškino, kad projektams, dėl kurių sudarytos su FIDeR procesu susijusios sutartys, negalės būti teikiama parama, tai pačiai elektros energijos gamybai taikant naują SKS paramos sistemą. Be to, nė vienas projektas, kuriam pagal su FIDeR procesu susijusias sutartis skiriamos išmokos, tos pačios elektros energijos gamybai negalės gauti prievolės naudoti atsinaujinančiuosius energijos išteklius vykdymo sertifikatų. Galiausiai, atsinaujinančiųjų išteklių energijos gamyba, kuriai skiriama parama pagal investicijų sutartį, investicijų sutarties galiojimo laikotarpiu negalės patekti į rezervinės galios rinką, o jos gamybai negalės būti skiriama investicinė pagalba.

(21) Remiantis 20 konstatuojamojoje dalyje apibūdintais principais, Jungtinė Karalystė patvirtino, kad nei pagalbos gavėja, nei kuris nors su ja tiesiogiai arba netiesiogiai susijęs suinteresuotasis subjektas iš Jungtinės Karalystės arba iš bet kurios kitos valstybės narės negavo jokios kitos paramos ir dėl jos nesikreipė.

2.5. Biomasės naudojimas ir prieinamumas

(22) Kaip aiškinama šio sprendimo 8 konstatuojamojoje dalyje, Drakso elektrinės blokas galės deginti tik medienos granules. Drakso elektrinės bloke naudojamos medienos granulės turės atitikti Jungtinės Karalystės tvarumo kriterijus, įskaitant tai, kad turės būti išmetama bent 60 % mažiau šiltnamio efektą sukeliančių dujų (16), palyginti su kiekiu, išmetamu Sąjungos vidutinio intensyvumo iškastino kuro tinkle, konkrečiai, palyginti su Sąjungos anglių ir dujų vidurkiu. Šie tiksliniai rodikliai bus sugriežtinti: nuo 2020 m. balandžio mėn. bus reikalaujama išmetamą šiltnamio efektą sukeliančių dujų kiekį sumažinti bent 72 %, o nuo 2025 m. balandžio mėn. – dar bent 75 % Tvarumo kriterijų dokumente taip pat esama nuostatų dėl biologinės įvairovės apsaugos ir reikalaujama vengti netvarių technologijų (17).

(23) Apskaičiuota, kad visame pasaulyje medienos granulių paklausa 2014 m. buvo 25 mln. tonų (18) per metus, 2012 m. – 17 mln. tonų (19). Sąjungoje paklausa viršija pagaminamą kiekį, o tai reiškia, kad medienos granulės importuojamos į Sąjungą. Apskaičiuotasis 2012 m. į Sąjungą importuotų medienos granulių grynasis kiekis buvo 4 mln. tonų per metus, ir tikimasi, kad 2014 m. jis išaugs iki maždaug 5,3 mln. tonų per metus (20).

(24) Sąjungoje 2014 m. suvartota apie 18,8 mln. tonų medienos granulių (21). Iš šių 18,8 mln. tonų apie 7,8 mln. tonų naudojama energijos gamybai pramonės sektoriuje. Jungtinėje Karalystėje 2014 m. suvartoja 4,7 mln. tonų, taigi ši šalis yra didžiausia pramonės sektoriui reikalingų medienos granulių vartotoja.

2.6. Skaidrumas

(25) Kalbant apie ataskaitų teikimą ir skaidrumą, Jungtinė Karalystė nurodė, kad visos vykstant FIDeR procesui paskirtos investicijų sutartys buvo paskelbtos internete tokios, kokios buvo pasirašytos (22).

2.7. Sprendimas pradėti oficialią tyrimo procedūrą

(26) 2016 m. sausio 5 d. Komisija nusprendė pradėti oficialią tyrimo procedūrą dėl pagalbos suderinamumo su vidaus rinka, visų pirma vertinant pagalbos proporcingumą ir rinkos iškraipymo riziką.

(27) Konkrečiau, Komisija padarė išvadą, kad per didelės kompensacijos rizikos negalima atmesti dėl prielaidų nepatikimumo ir remiantis Jungtinės Karalystės pateiktu jautrumo skaičiavimu, kuriuo siekta įvertinti poveikį, kurį vidinei grąžos normai darytų pasikeitęs vidutinio šiluminio naudingumo koeficientas, apkrovos koeficientas ir kuro sąnaudos. Jeigu šiluminis naudingumas ir apkrovos koeficientas padidėtų 5 %, o kuro sąnaudos sumažėtų 5 %, faktinė ikimokestinė VGN padidėtų nuo apskaičiuotųjų 4,7 iki daugiau kaip 15,6 % Todėl Komisijai kilo abejonių, ar kompensacija nėra per didelė.

(28) Komisija taip pat išreiškė susirūpinimą, kad medienos granulių, reikalingų Drakso elektrinės blokui eksploatuoti naudojant tik biomasę, kiekis būtų toks, kad būtų daromas nederamas neigiamas poveikis kitiems medienos granulių rinkos dalyviams. Įgyvendinus Drakso elektrinės bloko pertvarkymo į biomasę naudojantį bloką projektą, šis elektrinės blokas sunaudotų apie 9 % pasaulyje pagaminamo granulių kiekio ir 16 % Sąjungoje suvartojamo kiekio (remiamasi 2012 m. duomenimis). Komisijai kilo abejonių, ar taip padidėjusią paklausą medienos granulių rinka galėtų patenkinti rinkos nederamai neiškraipant.

(29) Komisija taip pat atkreipė dėmesį, kad medienos biomasė, kaip žaliava, naudojama ir kitai paskirčiai. Padidėjusi medienos granulių paklausa taip pat gali lemti medienos plaušų rinkos iškraipymą, darantį poveikį kitiems pramonės sektoriams, pavyzdžiui, plaušienos ir popieriaus arba kartono. Dėl Drakso elektrinės bloko pertvarkymo į biomasę naudojantį bloką projekto masto Komisija negalėjo pakankamai užtikrintai paneigti, kad žaliavų (t. y. medienos plaušų) rinka nėra nederamai iškraipoma.

3. SUINTERESUOTŲJŲ ŠALIŲ PASTABOS

(30) Paskelbusi apie sprendimą pradėti tyrimą Komisija iš suinteresuotųjų subjektų gavo 49 pastabas. Komisija taip pat gavo pastabų iš profesinių sąjungų ir Parlamento narių (Europos Parlamento ir Jungtinės Karalystės parlamento), kuriomis palaikomas Drakso elektrinės bloko pertvarkymo į biomasę naudojantį bloką projektas ir pabrėžiama ekonominė ir socialinė projekto, apie kurį pranešta, svarba. Be to, paramą projektui, apie kurį pranešta, pareiškė Misisipės valstijos gubernatorius, nurodęs, kokios naudos valstija gauna iš medienos granulių pramonės. Raštų, kuriais palaikomas projektas, apie kurį pranešta, gauta ir iš įvairių įvairiems sektoriams, pvz., geležinkelių krovininių vagonų gamybos, miškininkystės pramonės ir medienos granulių pramonės sektoriams (23), atstovaujančių bendrovių.

(31) Iš viso pastabas pateikė 33 suinteresuotieji subjektai (24), pabrėžę teigiamą Drakso elektrinės bloko pertvarkymo į biomasę naudojantį bloką projekto poveikį ir ribotą medienos granulių rinkos iškraipymo riziką, kuri kiltų dėl projekto, apie kurį pranešta. Pastabos buvo susijusios su įvairiomis temomis, be kita ko su biomasės prieinamumu ir tvarumu, projekto, apie kurį pranešta, ekonominiu poveikiu, biomasės energijos svarba siekiant su atsinaujinančiaisiais ištekliais susijusių tikslų, nustatytų Atsinaujinančiųjų energijos išteklių direktyvoje, elektrinės apskaičiuotaisiais eksploataciniais parametrais ir kuro tiekimo logistika.

(32) Kelios pramoninių medienos granulių gamintojų asociacijos pabrėžė teigiamą bioenergijos poveikį aplinkai ir JAV gaminamų medienos granulių tvarumą. Asociacijos pabrėžė, kad biomasei tenka svarbus vaidmuo mažinant išmetamą šiltnamio efektą sukeliančių dujų kiekį.

(33) Europos granulių taryba (angl. European Pellet Council) savo pastabose nurodė, kad dėl medienos granulių paklausos nebus nederamai iškraipoma medienos granulių rinka ir nebus daromas žalingas poveikis kitiems biomasės naudotojams. Europos granulių taryba pateikė duomenų, iš kurių matyti, kad dėl apskaičiuotojo medienos granulių paklausos padidėjimo šešiais milijonais tonų 2013–2015 m. kainos labai nepadidėjo, ir matyti, kad kainos nuo 2014 m. mažėja. Ji taip pat pabrėžė, kad medienos granulėms gaminti medienos plaušų sunaudojama nedaug (2,4 %), palyginti su kitiems pramonės sektoriams reikalingu plaušų kiekiu. Be to, Europos granulių taryba taip pat nurodė, kad, inter alia, remiantis tyrimu (25), medienos granulių paklausa didėja lėčiau nei plaušų rinkoje mažėja paklausa.

(34) Konsultacinė įmonė „Forest2Market“ Komisijai pateikė ataskaitą (26), parengtą siekiant skaičiais nurodyti ir su aplinkybėmis susieti gamybos, medienos atsargų ir kainų tendencijas, JAV pietrytinėje dalyje vyravusias iki susiformuojant medienos granulių rinkai ir jai jau susiformavus. Konsultacinė įmonė nustatė, kad eksportui gaminamų medienos granulių gamyklos poveikis miško atsargoms ir medienos plaušų kainoms JAV pietinėje dalyje buvo minimali, o medienos granulių gamyklos, eksportuojančios produkciją į Sąjungą, pačios neskatina kainų pokyčių ar miško atsargų ir valdymo pokyčių.

(35) Įmonės „Forest2Market“ skaičiavimais, papildomas medienos granulių eksportas į Europos Sąjungą sudaro 1 % visų JAV pietrytinės dalies popiermedžio atsargų ir 0,3 % visų JAV atsargų. Be to, medienos plaušų kainos greičiausiai būtų padidėjusios, rinkoje net nepadidėjus Sąjungai reikalingų medienos granulių paklausai. Be veiksnių, darančių poveikį medienos plaušų kainai, įmonė „Forest2Markets“ nustatė, kad poveikį daro ir: a) tai, kad mažėja lentpjūvėse susidarančių likučių kiekis, nes būsto rinkoje kilo krizė, ir dėl to didėja popiermedžio paklausa; b) labai pasikeitė vidutinės ilgalaikės kritulių tendencijos; ir c) keičiasi žemės savininkai.

(36) Įmonė „Forest2Market“ taip pat pateikė duomenų apie miškų atsargas. Remiantis tais duomenimis, 2007–2014 m. vidutinė likučių pasiūla buvo 21 % mažesnė už jų pasiūlą 2000–2006 m., dėl to pušų likučių kainos padidėjo 12,5 %, o lapuočių likučių kainos padidėjo 10,7 %, jeigu lyginami tų dviejų laikotarpių vidurkiai. Pasak įmonės „Forest2Market“, iš to matyti, kokį poveikį medienos kainoms turi sumažėjęs lentpjūvėse susidarančių likučių prieinamumas.

(37) Biomase prekiaujanti įmonė „Evolution Markets“ pateikė informacijos apie medienos granulių neatidėliotinų sandorių rinką. Pasak įmonės „Evolution Markets“, medienos granulių neatidėliotinų sandorių rinkoje praėjusius 24 mėnesius buvo juntamas tam tikras kintamumas, bet pramoninių medienos granulių momentinė kaina 2016 m. nukrito tiek, kiek dar niekada nebuvo nukritusi. Be to, medienos granulių neatidėliotinų sandorių rinka labai nelikvidi, o medienos granulių kiekis, parduodamas neatidėliotinų sandorių rinkos sąlygomis, tebėra nedidelis, palyginti su pagal ilgalaikes sutartis parduodamu kiekiu. Pasak įmonės „Evolution Markets“, nors momentinės kainos dabar mažesnės, nei pagal ilgalaikes sutartis nustatomos kainos, būtų labai sunku rasti pirkti pakankamą kiekį, kuris būtų bent pusė Drakso elektrinės blokui reikalingo kiekio.

(38) Kiti suinteresuotieji subjektai, pritariantys Drakso elektrinės bloko pertvarkymo į biomasę naudojantį bloką projektui, pateikė argumentų, panašių į nurodytuosius 33–37 konstatuojamosiose dalyse. Kelios šalys (27) tvirtino, kad medienos granulių gamyklos naudos daugiausia likučius ir prastos kokybės medienos plaušus. Keli iš tų suinteresuotųjų subjektų (28) tvirtina, kad medienos granulių pramonė mažiausiai pajėgi mokėti už medienos plaušus, todėl konkurencija su tradicinėmis įmonėmis bus ribota.

(39) Kiti suinteresuotieji subjektai (29) tvirtino, kad medienos granulių pramonė sunaudoja tik mažą dalį visų JAV pietvakarinės dalies medienos atsargų. Todėl vien medienos granulių pramonė nedaro poveikio JAV pietrytinės dalies miškų pramonės dinamikai ir nedaro visiškai jokio poveikio arba daro tik labai nedidelį poveikį kainoms. Taigi, nėra jokių įtikinamų įrodymų, kuriais būtų galima pagrįsti teiginį, kad medienos granulių eksporto rinka lėmė popieriaus ar pakuočių gamyklų uždarymą (30).

(40) Tam tikri suinteresuotieji subjektai (31) tvirtino, kad ilgalaikės sutartys, kurių reikia Drakso elektrinės bloko, pertvarkyto naudoti biomasę, tiekimo grandinei užtikrinti, yra brangesnės už medienos granules, perkamas neatidėliotinų sandorių rinkoje, o ši nepakankamai likvidi, kad būtų galima patenkinti tokio dydžio projekto poreikius. JAV pramoninių medienos granulių asociacija (angl. US Industrial Wool Pellet Association, toliau – USIPA) teigė, kad ir medienos plaušais, ir medienos produktais JAV ir Europos Sąjunga tarpusavyje prekiauja tik ribotai. Todėl nederamo iškraipymo galimybės ribotos.

(41) Pasak kelių suinteresuotųjų subjektų, medienos pramonei, juntančiai neigiamą tradicinių pramonės įmonių nuosmukio poveikį, paklausa medienos granulių pramonės sektoriuje yra naudinga (32). Todėl nereikėtų laikyti, kad ja daromas nederamas iškraipomasis poveikis. Įmonė „Westervelt“ pateikė mokslinių tyrimų agentūros „Forest Research“ ataskaitą (33) – joje vertinta, kokią riziką kelia netiesioginis medienos naudojimo paskirties pakeitimas (34). Toje ataskaitoje padaryta išvada, kad netiesioginio medienos naudojimo paskirties pakeitimo rizika JAV pietrytinėje dalyje yra maža, nes manoma, kad ir toliau bus didelis biomasės perteklius, o naujų medienos granulių gamyklų pajėgumas mokėti už medieną yra ribotas, palyginti su dabar esamais apdirbimo pajėgumais.

(42) JAV Komercijos departamento (angl. US Department of Commerce) Tarptautinė prekybos administracija (angl. International Trade Administration, toliau – ITA) pateikė prekybos duomenų apie JAV medienos granulių eksportą. Remdamasi tais duomenimis ITA nepadarė jokių išvadų, bet nurodė JAV Žemės ūkio departamento Vyriausiojo ekonomisto biuro tinklaraščio įrašą, kuriame pabrėžtas teigiamas ekonominis medienos granulių gamybos poveikis.

(43) Trys suinteresuotieji subjektai tvirtino, kad parama Drakso elektrinės bloko pertvarkymo į biomasę naudojantį bloką projektui bus per didelė ir dėl jos bus iškraipyta medienos plaušų rinka. Įmonė „Renewable Energy Systems Ltd“ (toliau – RES) tvirtino, kad Drakso elektrinės eksploataciniai parametrai nustatyti per maži, ir konkrečiai nurodė grynąjį apkrovos koeficientą. Įmonė rekomendavo nustatyti lėšų susigrąžinimo išlygą ir viršutinę MWh, kurioms pagaminti skiriama pagalba, ribą. RES taip pat nurodė, kad surengus konkursą vykdymo kaina galbūt būtų buvusi mažesnė.

(44) Įmonė „Fern“ pastabas pateikė septynių organizacijų (35) vardu; jų pastabose nurodyta, kad, apkrovos koeficientui nustatyti naudojant mažus įverčius, o kuro sąnaudoms nustatyti – didelius įverčius, bus mokama per didelė kompensacija. Be to, iš tų pastabų matyti, kad dėl Drakso elektrinės bloko pertvarkymo į biomasę naudojantį bloką projekto masto juo gali būti iškraipyta medienos plaušų rinką. Šioje pateiktoje medžiagoje taip pat nesutinkama su projekte, apie kurį pranešta, nurodytu sumažinamu CO2 kiekiu.

(45) Be to, įmonė „Fern“, remdamasi konsultacinės įmonės RISI duomenimis, nurodė, kad 2011–2015 m. JAV pietinėje dalyje spygliuočių medienos kainos padidėjo 27 %, lapuočių – 56 % Įmonės „Fern“ pateiktoje medžiagoje cituojama nepriklausomos konsultacinės įmonės FORISK pateikta rinkos analizė (36). Šia analize daroma prielaida, kad pasaulinė medienos plaušų, reikalingų pramoninėms medienos granulėms gaminti, paklausa 2014–2019 m. padidės nuo 10,6 iki 25 mln. tonų per metus, ir analizėje neatsižvelgta į lentpjūvių likučių poveikį. Joje vėliau nustatyta, kad stačio miško kainos (37) JAV pietrytinėje dalyje gali padidėti 30–40 %

(46) Atskirai pateiktoje medžiagoje organizacija „Biofuelwatch“ pakartojo, kad teikiant paramą Drakso elektrinės bloko pertvarkymo į biomasę naudojantį bloką projektui būtų mokama per didelė kompensacija, nes apkrovos koeficientas taikomas per mažas, o kuro sąnaudos – per didelės. Toje pateiktoje medžiagoje taip pat teigiama, kad dėl projekto, apie kurį pranešta, masto juo bus iškraipyta JAV pietrytinių valstijų rinka, be to, nurodoma, kad bus iškraipyta ir Pietų Amerikos (iš jos Drakso elektrinė pirks apie 16 % savo kuro) rinka ir kad dėl Pietų Amerikoje prastai reguliuojamos veiklos gali kilti žemės pasisavinimo rizika.

(47) Trys suinteresuotieji subjektai (38) pritarė požiūriui, kad Drakso elektrinės bloko pertvarkymo į biomasę naudojantį bloką projektu medienos plaušų žaliavų rinkoje gali būti iškraipyta konkurencija. AFPA pateikė apskaičiuotuosius medienos granulių gamybos ir eksporto JAV pietrytinėje dalyje duomenis, paremtus nepriklausomos konsultacinės įmonės RISI tyrimu. Medienos granulių eksportas į Europos Sąjungą 2012–2015 m. padidėjo nuo 1,8 iki 4,5 mln. tonų per metus. Remiantis RISI prognozėmis, 2019 m. eksportas gali padidėti iki 10,6 mln. tonų per metus. 1 diagramoje pateiktas apskaičiuotasis JAV medienos granulių produkcijos kiekis. 1 diagrama Apskaičiuotasis JAV medienos granulių produkcijos kiekis (mln. mažųjų tonų (angl. short tonnes); šaltinis – RISI)

(48) Pasak AFPA, didėjant medienos granulių gamybai, jau didėja ir stačio miško kainos JAV pietrytinėje dalyje. 2 diagramoje pateiktos stačio popiermedžio kainos pietrytinėje JAV dalyje 2006–2015 m. (AFPA pateikti duomenys). 2 diagrama JAV pietrytinės dalies stačio popiermedžio kainos (USD už kordą, šaltinis – RISI)

(49) RISI tyrime taip pat išsamiai išskaidytos medienos granulių gamybos JAV pietrytinėje dalyje (39) ir eksporto į Jungtinę Karalystę sąnaudos. Remdamasi šiais duomenimis RISI apskaičiavo pagalbos gavėjos didžiausią gebėjimą mokėti už medienos plaušus pagal SKS sutartį. Elektrinė, kurios pagal SKS nustatyta vykdymo kaina yra 105 GBP už MWh, galėtų mokėti iki 275 USD už toną medienos granulių. Įvertinus vežimą, gamybą ir medžių kirtimą, tai būtų 57,9 USD už toną stačio miško, t. y. daugiau nei 4,7 karto brangiau už vidutinę stačio miško kainą. Todėl pagalbos gavėja kainomis galėtų išstumti kitus medienos plaušų naudotojus.

(50) Be to, įmonės RISI skaičiavimais, JAV pietinėje dalyje gaminamų medienos granulių sudėtis – 64 % spygliuočių popiermedis, 12 % lapuočių popiermedis, 12 % lentpjūvėse susidarantys likučiai ir 12 % miško biomasė, t. y. miške arba kertant mišką susidarančios likutinės medžiagos, kurios yra per mažos arba per prastos kokybės, kad būtų naudojamos kaip plaušai. Todėl medienos granulės daugiausia būtų gaminamos iš medžiagų, kurios naudojamos ir kituose pramonės segmentuose.

(51) Panašiai, „Graphic Package International Inc.“ (GPII) nurodė, kad JAV pietrytinėje dalyje medienos granulėms gaminti naudojama mediena daugiausia yra popiermedžio dydžio apvalioji mediena ir lentpjūvėse susidarantys likučiai, o miškuose susidarantys likučiai sudaro tik labai mažą dalį visos reikalingos medienos kiekio, t. y. mažiau nei 20 % Numatoma, kad JAV pietinėje dalyje miško produktų pramonės sektoriuje suvartojamas medienos plaušų kiekis padidės nuo 170 mln. sausos masės metrinių tonų 2014 m. iki 182 mln. tonų 2019 m., t. y. numatoma, kad metinis augimas bus apie 1,4 %

(52) GPII, remdamasi konsultacinės įmonės „Forest2Market“ duomenimis, taip pat pridūrė, kad medienos plaušų pramonės sektoriui naudojant vis daugiau medienos plaušų, JAV pietrytinėje dalyje didėja stačio miško kaina. Pasak GPII, stačio miško pušų popiermedžio kainos JAV pietinėje dalyje 2013 m. padidėjo 11 %, 2014 m. – 10 %

(53) GPII pateikė žemėlapius, kuriuose nurodytos šalia jų kartono gamyklų esamos ir planuojamos medienos granulių gamyklos. Nors toje teritorijoje keletas plaušų, popieriaus ir medienos produktų gamyklų uždaroma, medienos granulių gamyklų yra daugiau nei uždarytų plaušų, popieriaus ir medienos produktų gamyklų. Todėl GPII teigia, kad dėl medienos granulių gamyklų atsiranda papildomo iškraipymo.

(54) Galiausiai GPII taip pat pateikė JAV Žemės ūkio departamento (SDA) finansuotą tyrimą (40), kuriuo nagrinėtas medienos granulių eksporto poveikis medienos plaušų kainoms pietrytinėje JAV dalyje. Remiantis ta ataskaita, 2016–2017 m. 40 mln. žalios masės mažųjų tonų (tai prilygsta 16,9 sausos masės metrinių tonų) JAV pietuose bus panaudota bioenergijai, įskaitant 8,4 mln. tonų medienos granulių. Taigi, remiantis įmonės „Drax Power Limited“ siūlomu ekonominiu modeliu, tam tikrų rūšių medienos, t. y. nepjautinės pušų medienos, stačio miško kainos gali būti daugiau kaip dvigubai didesnės.

(55) Įmonė „Westrock“, cituodama RISI tyrimą, taip pat pažymėjo, kad JAV pietinėje dalyje gaminamose medienos granulėse esančių miško biomasės likučių dalis neviršytų 12 % Remdamasi RISI tyrimu „Westrock“ taip pat teigė, kad prognozuojama, jog medienos granulių gamintojų naudojamų medienos plaušų kiekis iki 2019 m. kasmet padidės 14 % Numatoma, kad per tą patį laikotarpį bendra medienos plaušų pasiūla kasmet padidės tik 2,0 % Dėl to gali gerokai padidėti stačio miško kaina, ir tai būtų nepalanku tradicinei medienos pramonei.

4. JUNGTINĖS KARALYSTĖS PASTABOS

(56) Atsakydama į sprendimą pradėti oficialų tyrimą Jungtinė Karalystė pateikė atnaujintą informaciją apie Drakso elektrinės bloko, pertvarkyto naudoti biomasę, eksploatacinius parametrus. Vidutinis apkrovos koeficientas padidėjo nuo 70,5 iki 78 % Jungtinė Karalystė paaiškino, kad apskaičiuotasis Drakso elektrinės parengtumas veikti yra paremtas patirtimi, įgyta panašiame bloke, pertvarkytame naudoti biomasę, ir nepriklausomų subjektų patarimais. Tačiau Jungtinė Karalystė laiką, kurį elektrinė turėtų veikti pagal planą, jeigu būtų techniškai tam parengta, pailgino iki 93,3 % viso vienų metų laiko, kai elektrinė yra parengta veikti, – anksčiau nustatytas rodiklis buvo 84,1 % Tai buvo padaryta atsisakius mažų bendrųjų apkrovos koeficientų, nustatytų numatant galimus kuro pasiūlos apribojimus. Iš to, kad buvo atsisakyta mažų koeficientų, matyti, jog imta labiau pasitikėti galimybe sudaryti sutartis dėl pakankamų medienos granulių atsargų ir valdyti riziką, kad elektrinės eksploatavimo laikotarpio pabaigoje liks per daug biomasės.

(57) Be to, Jungtinė Karalystė iš naujo įvertino apskaičiuotąjį šiluminį Drakso elektrinės bloko, pertvarkyto naudoti biomasę, naudingumą ir patvirtino ankstesnį 38,6 % šiluminio naudingumo įvertį, nes jis paremtas su ankstesniais elektrinių pertvarkymo į biomasę naudojančias elektrines projektais susijusia patirtimi ir Drakso elektrinei skirtais nepriklausomų subjektų patarimais.

(58) Jungtinė Karalystė taip pat pateikė iš naujo suskirstytas kuro atsargų sąnaudas. Dabar apskaičiuota, kad vidutinės kuro sąnaudos bus 8,18 GBP už GJ, t. y. sąnaudos sumažėjo, palyginti su anksčiau apskaičiuota 8,40 GBP už GJ suma (41). Iš naujo apskaičiuotos kuro sąnaudos atspindi papildomas sutartis dėl medienos granulių, optimizuotas tam tikras su kuru susijusias sąnaudas ir pasikeitusius mikroekonominius kintamuosius. Visų pirma, Jungtinė Karalystė atkreipia dėmesį, kad medienos granulių neatidėliotinų sandorių rinka nėra pakankamai likvidi, kad didelės elektrinės, pertvarkytos naudoti biomasę, galėtų jomis kliautis.

(59) Ilgalaikėmis medienos granulių tiekimo sutartimis paremtos kainos paprastai būna didesnės nei momentinės kainos. Pateiktoje atnaujintoje informacijoje kuro sąnaudos dabar paremtos svertiniu esamų ilgalaikių sutarčių, apimančių apie 77 % reikiamo medienos granulių kiekio, ilgalaikių sutarčių, kurias dar reikia baigti rengti ir kurios apima apie 15 % reikiamo medienos granulių kiekio, ir apskaičiuotųjų momentinių kainų, susijusių su 7 % reikiamo medienos granulių kiekio, vidurkiu. Apskaičiuotosios kuro tvarkymo sąnaudos, tokios kaip Jungtinės Karalystės uosto mokesčiai, Jungtinės Karalystės geležinkelių mokesčiai, laikymo sąnaudos, tvarumo sąnaudos, rizikos draudimas ir valiutos kursas, yra 1,49 GBP už GJ. Todėl į Jungtinės Karalystės uostą pristatytų biomasės medienos granulių sąnaudos būtų […] GBP už GJ, atėmus […] GBP už GJ, taigi gaunama […] GBP už GJ. Taigi medienos granulių savikaina būtų 181 USD už toną (įskaitant draudimo ir frachto (CIF) sąnaudas). Jungtinė Karalystė taip pat paaiškino, kad ši kaina atitinka JAV tiekėjų nurodytą 6,27–8,24 GBP už GJ kainos intervalą (apskaičiuotą nepriklausomos konsultacinės įmonės „Ricardo Energy & Environment“).

(60) Jungtinė Karalystė pabrėžė, kad apskaičiuotieji Drakso elektrinės eksploataciniai parametrai yra patikimi, nes patikrinti nepriklausomų ekspertų (42). Be to, Jungtinė Karalystė pabrėžė, kad trys eksploataciniai parametrai nėra koreliuoti. Todėl per 20 metų laikotarpį mažai tikėtini vienu metu vykstantys pelno didėjimą lemiantys svyravimai.

(61) Pasak Jungtinės Karalystės, šie pokyčiai turėjo didelį poveikį Drakso elektrinės bloko pertvarkymo į biomasę naudojantį bloką projekto pelningumui. Apskaičiuotoji faktinė ikimokestinė VGN dabar yra [4–12] proc.; šis dydis paremtas patikimais parametrais ir neviršija minimalaus pelningumo koeficientų.

(62) Jungtinė Karalystė patvirtino, kad pagalbos gavėja nepirks iš senų miškų gaunamos medienos plaušų. Laikantis Jungtinės Karalystės medienos standartų reglamento reikalavimų, mediena bus imama tik iš naudojamų miškų, kurie tvariai ir aktyviai valdomi.

(63) Kalbant apie pagalbos gavėjos ketinimą medienos granules pirkti Pietų Amerikoje, Jungtinė Karalystė paaiškino, kad Brazilijoje perkamas žaliavas tieks viena bendrovė, esanti Pietų Rio Grandės valstijoje. Dalis perteklinių medžio plaušų bus naudojama medienos granulėms gaminti. Perkamos žaliavos bus patvirtintos pagal Miškų tvarkymo tarybos (angl. Forest Stewardship Council arba FCS) miškų sertifikavimo sistemą arba patvirtintos kaip FCS kontroliuojama mediena, o medienos granulių gamybos įmonė turi FSC kilmės patvirtinimo sertifikatą. Jungtinė Karalystė patvirtino, jog siekiant užtikrinti, kad įmonė atitinka Jungtinės Karalystės biomasei taikomus tvarumo ir teisinius reikalavimus, buvo atliktas nepriklausomas įmonės ir jos veiklos auditas.

(64) Reaguodama į AFPA duomenis apie medienos granulių sudėtį Jungtinė Karalystė paaiškino, kad iš miškininkystės veiklos gaunami medienos plaušai sudaro šiek tiek daugiau nei 80 % JAV medienos granulių fabrikų žaliavų. Jungtinė Karalystė atkreipia dėmesį, kad šis skaičius atitinka RISI nurodytus duomenis, kai įvairioms medienos rūšims apibrėžti vartotos panašios apibrėžtys.

(65) Jungtinė Karalystė taip pat pateikė duomenų apie santykinį JAV medienos granulių pramonės sektoriaus dydį. Remiantis įmonės „Forest2Market“ analize (43), miško atsargos pietinėje JAV dalyje 2000–2014 m. padidėjo beveik 1,2 mlrd. tonų. Medienos granulių eksporto pramonės sektorius toje teritorijoje 2008–2014 m. išaugo nuo nulio iki 3,6 mln. tonų. Tai sudaro 0,3 % visų pietinės JAV dalies pušų popiermedžio atsargų ir 0,09 % visų pušų atsargų, t. y. popiermedžio ir pjautinės medienos.

(66) Drakso elektrinės blokui, pertvarkytam naudoti biomasę, reikalingas 2,4 mln. tonų medienos granulių kiekis sudarė 0,2 % visų lapuočių popiermedžio atsargų ir 0,06 % visų lapuočių atsargų, t. y. popiermedžio ir pjautinės medienos. Iš viso visiems vartotojams JAV pietrytinėje dalyje 2014 m. paimtas bendras medienos plaušų kiekis buvo 250,2 mln. tonų arba 3,3 % visų miško atsargų.

(67) Kalbant apie medienos granulių gamyklų vietą (žr. GPII pateiktą medžiagą), Jungtinė Karalystė teigia, kad naujos medienos granulių gamyklos turės būti teritorijose, kuriose joms nereikės tiesiogiai konkuruoti su kitais medienos žaliavų naudotojais, kad būtų galima užtikrinti finansavimą tų gamyklų statybai. Kalbant apie konsultacinės įmonės „Forest2market“ pateiktą ataskaitą (44), Jungtinė Karalystė teigia, kad medienos granulių gamyklų vieta priklauso nuo keleto veiksnių, tokių kaip atsiradusi paklausa, ekonominės plėtros paskatos, mokesčių sumažinimas, plaušų pasiūla ir kaina, plaušų pasiūlos artumas, taip pat geležinkelio infrastruktūros, naudojamos susisiekti su giliavandeniu uostu, artumas. Ataskaitoje matyti, kad JAV pietrytinėje dalyje 61 % medienos granulių gamyklų nuo konkurentų nutolusios daugiau kaip 30 mylių. Toje pat ataskaitoje nurodyta, kad visos apklausoje dalyvavusios medienos granulių gamyklos nuo konkurento nutolusios iki 65 mylių. Remiantis ta ataskaita, tai įprasta ir kitiems medienos plaušų naudotojams, ir anksčiau jie niekada nevykdė veiklos nesant jokių kitų konkurentų. Kartu, įmonės „Forest2Markets“ surengtoje apklausoje dalyvavusios medienos granulių gamyklos, kurioms tenka 72 % eksportuojamo kiekio, yra iki 65 mylių nutolusios nuo uždarytos gamyklos, o tai rodo, kad medienos granulių gamyklos, kurių produkcija eksportuojama, yra arti uždarytų gamyklų.

(68) Kalbant apie įmonių FORISK ir JAV Žemės ūkio departamento (angl. U. S. Department of Agriculture, toliau – USDA) tyrimus, kuriuose didėjantis biomasės naudojimas siejamas su stačio miško kainų didėjimu, Jungtinė Karalystė teigė, kad su medienos granulių gamyba susijusios prognozės yra perdėtos. Pavyzdžiui, GPII pateiktame USDA tyrime daroma prielaida, kad pietinėje JAV pakrantėje medienos plaušų paklausa iki 2017 m. bus per 40 mln. žalios masės mažųjų tonų, palyginti su 20 mln. žalios masės mažųjų tonų 2015 m. Dėl to iki 2017 m. vien pietinėje JAV pakrantėje bus pagaminta apie 18 mln. tonų medienos granulių. Tai daug daugiau nei FORISK pateikti įverčiai, t. y. 11,6 mln. tonų iki 2019 m. Be to, neatsižvelgiama į kitus veiksnius, pvz., didesnį likučių prieinamumą.

(69) Kalbant apie teiginius dėl pagalbos gavėjos galimybės mokėti už medienos plaušus, Jungtinė Karalystė atkreipia dėmesį, kad RISI pateikti įverčiai nustatyti neatsižvelgus į atnaujintą vykdymo kainą (100 GBP už MWh, o ne 105 GBP už MWh) ir tam tikras papildomas su kuru susijusias sąnaudas. Atnaujintos vidutinės 1 bloko kuro sąnaudos yra 8,18 GBP už GJ. Biomasės granulių sąnaudos yra […] GBP už GJ, o kitos su kuru susijusios sąnaudos, būtent su naudojimusi uostu, su geležinkelių transportu, sandėliavimu, tvarumo sertifikavimu, rizikos draudimu ir valiutos kursu susijusios sąnaudos, yra […] GBP už GJ (žr. šio sprendimo 51 konstatuojamąją dalį). Jungtinė Karalystė mano, kad šis skaičius atitinka JAV medienos granulių tiekėjų kainų intervalą (6,27–8,24 GBP už GJ), nustatytą nepriklausomos konsultacinės įmonės „Ricardo Energy & Environment“.

(70) Jungtinė Karalystė teigė, kad pastarojo meto užregistruotų stačio miško kainų padidėjimą lėmė ir kiti veiksniai, įskaitant dėl būsto rinkos krizės sumažėjusią lentpjūvėse susidarančių likučių pasiūlą. Siekdama pagrįsti šį teiginį, Jungtinė Karalystė tvirtino, kad nėra pastebimos stačių pušų ar lapuočių kainų pokyčių ir to, kad gaminama daug medienos granulių, koreliacijos.

(71) Jungtinė Karalystė taip pat teigė, kad prekybos JAV pramonine mediena Europos Sąjungoje apimtis ribota. 2013 m. iš viso pagaminto beveik 270 mln. žalios masės tonų pramoninės apvaliosios medienos kiekio JAV į Europos žemyną eksportavo apie 3,3 mln. žalios masės tonų (45). Palyginti, 2013 m. Europos Sąjunga importavo apie 31 mln. žalios masės tonų apvaliosios medienos ir 15 mln. žalios masės tonų medienos drožlių ir pjuvenų, daugiausia iš kitų Europos šalių. Todėl su energija nesusijusių žaliavų, kurias JAV parduoda Europos Sąjungai, svarba yra ribota.

5. PRIEMONĖS VERTINIMAS

(72) Priemonė yra valstybės pagalba pagal Sutarties 107 straipsnio 1 dalį, kai tai yra „valstybės narės arba iš jos valstybinių išteklių bet kokia forma suteikta pagalba, kuri, palaikydama tam tikras įmones arba tam tikrų prekių gamybą, iškraipo konkurenciją arba gali ją iškraipyti, <…> kai ji daro įtaką valstybių narių tarpusavio prekybai“.

(73) Kaip nustatyta sprendime pradėti tyrimą, pagalbos gavėja (įmonė „Drax Power Limited“) gaus veiklos pagalbą – už pertvarkytame padalinyje gaminamą elektros energiją Vyriausybei priklausanti SKS šalis jai mokės kintamąją priemoką. Priemone remiama atrinktų pagalbos gavėjų elektros energijos gamyba naudojant atsinaujinančiuosius energijos išteklius (šiuo atveju – biomasę). Elektros energija valstybėse narėse plačiai prekiaujama. Todėl priemone, apie kurią pranešta, gali būti iškraipoma konkurencija elektros energijos rinkoje ir daromas poveikis valstybių narių tarpusavio prekybai. Be to, elektrinė taip pat dėl biomasės kuro konkuruos žaliavų rinkoje, nes, nepakankant vietos miškų išteklių, beveik visas medienos granulių, reikalingų Drakso elektrinės blokui aprūpinti kuru, kiekis bus importuojamas iš užsienio (žr. šio sprendimo 11 konstatuojamąją dalį).

(74) Komisija daro išvadą, kad priemonė, apie kurią pranešta, yra valstybės pagalba, apibrėžta Sutarties 107 straipsnio 1 dalyje (46).

5.1. Pagalbos teisėtumas

(75) Remdamasi Jungtinės Karalystės pateikta informacija Komisija atkreipia dėmesį, kad galutinis investicinis sprendimas dar nepriimtas ir išmokos nebus mokamos, kol nebus gautas valstybės pagalbos patvirtinimas. Todėl Komisija mano, kad Jungtinė Karalystė įvykdė savo įsipareigojimus pagal Sutarties 108 straipsnio 3 dalį.

5.2. Pagalbos suderinamumas

(76) Komisija atkreipia dėmesį, kad priemone, apie kurią pranešta, siekiama skatinti elektros energijos gamybą naudojant atsinaujinančiuosius energijos išteklius, t. y. biomasę. Priemonei, apie kurią pranešta, taikomos 2014–2020 m. Valstybės pagalbos aplinkos apsaugai ir energetikai gairės (toliau – AEPG) (47). Todėl Komisija priemonę, apie kurią pranešta, vertino pagal bendrąsias AEPG suderinamumo nuostatas, išdėstytas AEPG 3.2 skirsnyje, ir remdamasi konkrečiais suderinamumo kriterijais, taikomais veiklos pagalbai, teikiamai elektros energijos gamybai naudojant atsinaujinančiuosius energijos išteklius, kaip nustatyta AEPG 3.3.2.1 skirsnyje.

5.2.1. Bendros svarbos tikslas

(77) Kaip teigiama sprendime pradėti tyrimą, Komisija atkreipia dėmesį, kad pagalbos priemonės, apie kurią pranešta, tikslas yra padėti Jungtinei Karalystei pasiekti tikslus (48), susijusius su atsinaujinančiaisiais energijos ištekliais, taip pat išmetamo CO2 kiekio mažinimo tikslus, Sąjungos nustatytus strategijoje „Europa 2020“ (49). Kaip dėstoma 9 konstatuojamojoje dalyje ir nustatyta AEPG 30, 31 punktuose ir 33 punkto a papunktyje, Jungtinė Karalystė aiškiai nurodė, kiek įgyvendinus projektą, apie kurį pranešta, bus sumažintas išmetamas CO2 kiekis ir kiek numatoma pagaminti elektros energijos iš atsinaujinančiųjų energijos išteklių. Komisija daro išvadą, kad pagalbos priemone, apie kurią pranešta, siekiama bendros svarbos tikslo, kaip nustatyta Sutarties 107 straipsnio 3 dalies c punkte.

(78) Kelios aplinkos apsaugos organizacijos išreiškė susirūpinimą dėl projekto, apie kurį pranešta, poveikio aplinkai. Jungtinė Karalystė patvirtino, kad pagalba, apie kurią pranešta, bus teikiama tik biomasei, kaip apibrėžta AEPG 19 dalies 6 punkte. Komisija primena, kad pagalba, apie kurią pranešta, bus padedama Jungtinei Karalystei pasiekti iki 2020 m. nustatytus Sąjungos klimato ir energetikos tikslus. Be to, Komisija atkreipia dėmesį, kad medienos granulės, kurias naudos Drakso elektrinės blokas, pertvarkytas į biomasę naudojantį bloką, turės atitikti pačios Jungtinės Karalystės tvarumo kriterijus, įskaitant mažiausią sumažinamą išmetamo CO2 kiekį, apskaičiuotą per visą gyvavimo ciklą. Jungtinės Karalystės tvarumo kriterijai apima ir nuostatas dėl kito neigiamo poveikio aplinkai vengimo, pvz., biologinės įvairovės netekimo.

5.2.2. Valstybės įsikišimo poreikis, skatinamasis poveikis ir pagalbos tinkamumas

(79) Komisija sprendime pradėti tyrimą padarė išvadą, kad pagalba, apie kurią pranešta, yra būtina, turi skatinamąjį poveikį ir yra tinkama. Visų pirma, Komisija, remdamasi AEPG 38, 107 ir 115 punktais, atkreipia dėmesį, kad rinkos nepakankamumo (t. y. to, kad išorės veiksniai, kuriuos lemia tai, kad naudojamas iškastinis kuras, neįtraukiami į energijos kainą) problema nepakankamai sprendžiama esama politikos sistema, ir be šiame sprendime vertinamos veiklos pagalbos elektrinės bloko pertvarkymo į naudojantį biomasę bloką projektas finansiniu požiūriu būtų neįmanomas.

(80) Remdamasi AEPG 49 ir 58 punktais Jungtinė Karalystė įrodė, kad bendros išlygintos elektros energijos gamybos Drakso elektrinės pertvarkytame bloke sąnaudos yra gerokai didesnės nei tikėtina elektros energijos rinkos kaina, be to, Jungtinė Karalystė pateikė finansinę analizę, iš kurios matyti, kad be projekto, apie kurį pranešta, VGN būtų neigiama. Tokiomis aplinkybėmis rinkos dalyviai nenorėtų investuoti į Drakso elektrinės bloko pertvarkymo į biomasę naudojantį bloką projektą. Todėl pagalba, apie kurią pranešta, keičiamas pagalbos gavėjos elgesys. Jungtinė Karalystė patvirtino, kad iš pagalbos gavėjos buvo reikalaujama pateikti paraiškas ir kad jos buvo pateiktos prieš imantis su projektu, apie kurį pranešta, susijusių veiksmų, kaip reikalaujama AEPG 51 punkte.

(81) Remdamasi AEPG 40 ir 116 punktais Jungtinė Karalystė įrodė, kad pagalba, apie kurią pranešta, yra tinkama priemonė. Kaip aiškinama sprendime pradėti tyrimą, bendros išlygintos elektros energijos gamybos sąnaudos yra didesnės nei tikėtina elektros energijos rinkos kaina, o VGN be valstybės pagalbos būtų neigiama. Siekdama ištaisyti padėtį, susijusią su tuo, kad negaunama pakankamai pajamų Drakso elektrinės bloko pertvarkymui į biomasę naudojantį bloką finansuoti, Jungtinė Karalystė ketina teikti valstybės pagalbą, kuri skiriama konkrečiam projektui ir kuria siekiama užtikrinti, kad projekto poreikiai būtų tenkinami neviršijant minimalaus pelningumo koeficiento. Projektas, apie kurį pranešta, buvo atrinktas kartu su keliais kitais projektais, kuriais siekiama pasiekti Sąjungos tikslus, susijusius su atsinaujinančiaisiais energijos ištekliais (50), ir jam skirta veiklos pagalba, teikiama sudarant SKS. Komisija savo sprendime, priimtame byloje SA.36196 (2014/N) – Jungtinė Karalystė – Elektros energijos rinkos reforma. Susitarimas dėl kainų skirtumų naudojant atsinaujinančiuosius energijos išteklius C(2014) 5079 final) (51), padarė išvadą, kad SKS yra tinkama priemonė siekti bendros svarbos tikslo.

(82) Todėl Komisija daro išvadą, kad pagalba projektui, apie kurį pranešta, yra būtina, pagalba daromas skatinamasis poveikis ir ji teikiama naudojant tinkamą priemonę.

5.2.3. Proporcingumo principas

(83) Komisija primena, kad tokio biomasės projekto bendros išlygintos elektros energijos gamybos sąnaudos, remiantis 10 % vidine grąžos norma, Jungtinės Karalystės skaičiavimais yra bent 105 GBP už MWh (52). Komisija laikosi nuomonės, kad bendros išlygintos elektros energijos gamybos sąnaudos tokios rūšies projektui yra tinkamos, ir tai jau patvirtino ankstesniuose sprendimuose (53). Jungtinė Karalystė įrodė, kad pagalba, apie kurią pranešta, kiekvienam energijos vienetui neviršija bendrų išlygintų elektros energijos gamybos sąnaudų ir tikėtinos elektros energijos rinkos kainos skirtumo, nes 100 GBP už MWh vykdymo kaina, atitinkanti rinkos kainą ir priemoką, neviršija bendrų išlygintų elektros energijos gamybos sąnaudų (54). Be to, Jungtinė Karalystė patvirtino, kad pagalba, apie kurią pranešta, ir toliau bus teikiama, kol investicijos nuvertės pagal įprastines apskaitos taisykles, o pagalba, apie kurią pranešta, nebus teikiama bendrai su bet kokia kita pagalba.

(84) Projekto, apie kurį pranešta, faktinio ikimokestinio minimalaus pelningumo koeficientas yra 8,8–12,7 % (55), ir Komisija sprendime pradėti tyrimą su tuo sutiko. Šis koeficientas atitiko Komisijos anksčiau patvirtinus Jungtinės Karalystės biomasės projektų koeficientus (56). Komisija šiame sprendime vertins, ar projekto VGN atitinka minimalaus pelningumo koeficientą.

(85) Sprendime pradėti tyrimą Komisija pareiškė abejojanti, kad, atsižvelgiant į Jungtinės Karalystės pateiktą jautrumo analizę, skyrus valstybės pagalbą nebus mokama per didelė kompensacija (57). Jeigu šiluminis naudingumas ir apkrovos koeficientas padidėtų 5 %, o kuro sąnaudos sumažėtų 5 %, faktinė ikimokestinė VGN būtų padidėjusi nuo apskaičiuotųjų 4,7 % iki daugiau kaip 15,6 % Komisija atkreipė dėmesį į tų prielaidų nepatikimumą ir visų pirma apkrovos koeficientą, kelerius eksploatavimo metus mažesnį dėl logistikos dalykų, susijusių su medienos granulių tiekimu, taip pat į kuro sąnaudų dydį (nes tiekimo sutartys sudarytos ne dėl viso biomasės blokui reikalingo kuro kiekio).

(86) Priėmus sprendimą pradėti tyrimą, Jungtinė Karalystė pateikė naujos informacijos apie projektą, apie kurį pranešta, ir visų pirma iš naujo įvertino ir atnaujino eksploatacinius parametrus. Remiantis ta atnaujinta informacija, projekto, apie kurį pranešta, faktinė ikimokestinė VGN dabar yra apie [4–12] proc., ir tai atitinka minimalaus pelningumo koeficientą.

(87) Kaip dėstoma 11 konstatuojamojoje dalyje, priėmus sprendimą pradėti tyrimą, Jungtinė Karalystė atsisakė anksčiau įtrauktų mažų bendrųjų apkrovos koeficientų ir vidutinį grynąjį apkrovos koeficientą padidino nuo 71 iki 78 % Jungtinė Karalystė naująjį apkrovos koeficientą pagrindė palyginimu su kitomis panašiomis elektrinėmis. Komisija atkreipia dėmesį, kad apkrovos koeficientas padidintas daugiau nei numatyta atliekant jautrumo analizę ir kad apskaičiuotasis 78 % apkrovos koeficientas dabar atitinka tai, kas matyti lyginant su panašiomis elektrinėmis (58).

(88) Pakeitus apkrovos koeficientą, išspręstos trečiųjų šalių nurodytos problemos, susijusios su mažo apkrovos koeficiento apskaičiavimu (59). „RES Ltd“ teigė, kad, atsižvelgiant į su konkursais susijusią bendrąją patirtį, surengus konkursą vykdymo kaina galbūt būtų buvusi mažesnė (60). Komisija atkreipia dėmesį, kad konkurso nereikalaujama, o taikant esamą priemonę nemokama per didelė kompensacija.

(89) Kalbant apie kuro sąnaudas, kaip teigiama sprendime pradėti tyrimą, Komisija pripažįsta, kad medienos granulių atsargos projektui, apie kurį pranešta, daugiausia perkamos pagal ilgalaikes sutartis, taigi pagal jas kainos gali būti didesnės už momentines kainas. Tačiau Komisija atkreipė dėmesį, kad tebebuvo neapibrėžtumo, nes tuo metu, kai buvo priimamas sprendimas pradėti tyrimą, esamos tiekimo sutartys buvo sudarytos ne dėl viso biomasę naudojančiam blokui reikalingo kuro kiekio.

(90) Jungtinė Karalystė išsamiai paaiškino, kokios yra kuro sąnaudos užtikrinus pakankamas medienos granulių atsargas, ir atnaujino savo apskaičiuotąsias kuro sąnaudas. Kuro sąnaudos buvo sumažintos nuo 8,40 USD už GJ iki 8,18 USD už GJ, ir tai yra daugiau nei atliekant 5 % jautrumo analizę, t. y. 8,23 USD už GJ. Jungtinė Karalystė teigė, kad apskaičiuotosios kuro sąnaudos dabar grindžiamos ilgesnio laikotarpio sutartimis, sudarytomis dėl beveik viso reikiamo medienos granulių kiekio, taip pat būsimų tiekimo sutarčių ir būsimų momentinių kainų įverčiais (61).

(91) Jungtinės Karalystės pateiktuose dokumentuose išsamiai suskirstytos pagrindinės sąnaudų dalys, sudarančios kuro tiekimo Drakso elektrinės blokui, pertvarkytam naudoti biomasę, grandinę, įskaitant su kuru susijusias sąnaudas, pvz., sąnaudas, susijusias su naudojimusi uostu, su geležinkelių transportu, sandėliavimu, tvarumo sertifikavimu, rizikos draudimu ir valiutos kursu. Remiantis Jungtinės Karalystės taip pat pateikta nepriklausomų ekspertų nuomone, vidutinės apskaičiuotosios Drakso elektrinės bloko, pertvarkyto naudoti biomasę, kuro sąnaudos patenka į JAV medienos granulių tiekėjų kainų intervalą (62). Atnaujintos kuro sąnaudos atspindi 181 USD už toną medienos granulių kainą (CIF), o tai atitinka ir RISI skaičiavimus (63).

(92) Siekdama pagrįsti šiluminio naudingumo teiginį Jungtinė Karalystė pateikė duomenis, iš kurių matyti, kad tokios rūšies pertvarkymo į biomasę naudojantį bloką projekto šiluminis naudingumas galėtų padidėti apie 38–39 % Komisija atkreipia dėmesį, kad šiuo atžvilgiu sprendime pradėti tyrimą jokių konkrečių abejonių nepareikšta, ir mano, kad naudingumo norma atitinka įprastines naudingumo normas, būdingas panašioms elektrinėms (64).

(93) Galiausiai, projekto, apie kurį pranešta, VGN pasikeitė dėl kelių veiksnių, įskaitant tai, kad prarasti vieni pagalbos metai, nes siūloma investicijų sutartis baigs galioti 2027 m. kovo 31 d., neatsižvelgiant į tai, kada priemonė būtų pradėta įgyvendinti, taip pat dėl nepalankių valiutos kurso pokyčių. Todėl ši VGN yra didesnė nei pirminiame pranešime Komisijai nurodyta apskaičiuotoji 4,7 % norma. Skirtumas atsiranda dėl to, kad buvo persvarstyti apskaičiuotieji eksploataciniai elektrinės parametrai.

(94) Atsižvelgdama į tai, kas pirmiau dėstoma, Komisija daro išvadą, kad apskaičiuotoji projekto, apie kurį pranešta, VGN grindžiama patikimais elektrinės sąnaudų ir eksploatacinių parametrų įverčiais. Be to, apskaičiuotoji VGN patenka į tokios rūšies projekto minimalaus pelningumo koeficientų intervalą. Todėl pagalba neteikiama per didelė kompensacija ir pagalba yra proporcinga siekiant bendros svarbos tikslo.

5.2.4. Netinkamo neigiamo poveikio konkurencijai ir prekybai vengimas

(95) Vertindama valstybės pagalbos priemonės suderinamumą Komisija privalo nustatyti, ar „neigiamas pagalbos priemonės poveikis (konkurencijos iškraipymas ir poveikis valstybių narių tarpusavio prekybai) turi būti ribotas ir mažesnis už teigiamą poveikį siekiant bendros svarbos tikslo“ (65).

(96) Remdamasi AEPG 94, 95 ir 96 punktais Komisija daro išvadą, kad priemone, apie kurią pranešta, nedaroma aiškaus neigiamo poveikio, nes pagalba yra proporcinga, ja nesiekiama tiesiog perkelti veiklą, nepagerinant esamo aplinkos apsaugos lygio. Pagalba bus padedama Drakso elektrinės bloką pertvarkyti iš anglis naudojančio bloko į biomasę naudojantį bloką, taigi Jungtinėje Karalystėje bus daugiau atsinaujinančiųjų išteklių energijos (66).

(97) Siekdama įvertinti neigiamą pagalbos priemonės poveikį Komisija daugiausia nagrinėja iškraipymus, kurių atsirastų dėl numatomo pagalbos poveikio konkurencijai poveikį patiriančiose produkto rinkose ir poveikio ekonominės veiklos vietai (67).

5.2.4.1. Neigiamas poveikis elektros energijos rinkai

(98) Pagalba teikiama elektros energijos gamybai naudojant atsinaujinančiuosius energijos išteklius, taigi poveikį patirianti produkto rinka yra elektros energijos rinka. Remdamasi AEPG 89 punktu Komisija nustato du pagrindinius galimus pagalbos nulemto iškraipymo – produkto rinkos iškraipymo ir poveikio vietai – atvejus.

(99) Remdamasi AEPG 101 straipsniu Komisija atkreipia dėmesį, kad projektą sudaro esamos anglimis kūrenamos elektrinės atnaujinimas. Kadangi projektas susijęs su esamos elektrinės pertvarkymu, dėl jo nepadidės pagalbos gavėjos energijos gamybos pajėgumai energijos rinkoje. Todėl pagalbos gavėjai tenkanti energijos gamybos rinkos dalis dėl priemonės nepadidės.

(100) Be to, Komisija primena, kad Drakso elektrinės bloką pertvarkius į biomasę naudojantį bloką, jo elektros gamybos pajėgumai atitinka apie 1,1 % Jungtinės Karalystės elektros energijos gamybos rinkos. Todėl ši priemonė neturės neigiamo poveikio, susijusio su didėjančia pagalbos gavėjos įtaka rinkoje.

(101) Remdamasi AEPG 94–96 punktais Komisija laikosi nuomonės, kad projektu nesiekiama tiesiog perkelti veiklą ir juo nebus daroma didelio poveikio konkurencijai Jungtinės Karalystės elektros energijos gamybos rinkoje. Todėl Komisija daro išvadą, kad priemone nebus daroma didelio poveikio konkurencijai elektros energijos rinkoje. Be to, atsižvelgiant į Jungtinės Karalystės jungtis, pagalba, apie kurią pranešta, nebus daromas neigiamas poveikis prekybos sąlygoms elektros energijos vidaus rinkoje.

(102) Savo sprendime pradėti tyrimą Komisija pareiškė abejonių dėl to, ar projektu, apie kurį pranešta, neiškraipoma konkurencija medienos granulių rinkoje ir pradinės grandies žaliavų rinkoje tiek, kad tai prieštarautų bendram interesui. Atsižvelgdama į specifines šio projekto, apie kurį individualiai pranešta, charakteristikas Komisija analizę išplėtė ir įtraukė netiesioginį poveikį žaliavų rinkoms, esančioms antrinėmis rinkomis (žr. toliau).

5.2.4.2. Neigiamas poveikis medienos granulių rinkai

(103) Komisija pirmiausia atkreipia dėmesį, kad šis Drakso elektrinės blokas žaliavoms galės naudoti tik pramonines medienos granules. Tam tikros elektrinės medienos granules gali iš dalies pakeisti kitu kuru, bet nemanoma, kad Drakso elektrinės bloke, dėl jo konstrukcijos, medienos granules bus galima pakeisti kitais produktais. Todėl siekiant toliau analizuoti konkurencijos ir prekybos iškraipymo, atsirandančio dėl elektros energijos gamybai pertvarkytame Drakso elektrinės bloke teikiamos veiklos pagalbos, mastą, pramoninių medienos granulių rinka laikoma tinkama produkto rinka.

(104) Kaip ir sprendime pradėti tyrimą, Komisija daro išvadą, kad, remiantis prekybos srautais, importo į Sąjungą mastu ir pastarojo meto rinkos augimu, vertinant rinkos iškraipymo atvejus medienos granulių rinka nėra tik viena valstybė narė arba Europos Sąjunga, ir vertinti reikia pasaulinę rinką. Šią išvadą patvirtina ir tai, kad didelis Drakso elektrinės blokui reikalingų medienos granulių kiekis importuojamas iš užjūrio, be to, tai atitinka byloje SA.38762 (2014/N) padarytą išvadą.

(105) Komisija atkreipia dėmesį, kad didžioji dalis medienos granulių atsargų dabar perkama pagal ilgalaikes sutartis, dėl kurių susitariama individualiai. Be to, kliūčių naujiems dalyviams patekti į rinką, atrodo, nedaug. Šią pastabą pagrindžia ir tai, kad pastaruoju metu ir JAV pietryčiuose, ir Sąjungoje padidėjo granulių gamybos pajėgumai (68), taip pat išvada, kad Drakso elektrinė sudaro ilgalaikes sutartis, kad užtikrintų granulių tiekimą pertvarkytam blokui.

(106) Atsižvelgiant į ankstesnes tendencijas, taip pat atkreipiamas dėmesys, kad JAV pietrytinėje dalyje, pagrindiniame regione, iš kurio numatoma projektui pirkti medienos granules, momentinė kaina labai nekito išaugus importui iš to regiono į Sąjungą. Tai pagrindžia ir Europos granulių tarybos pateikti duomenys (69).

(107) Pertvarkius Drakso elektrinės bloką, medienos granulių paklausa padidės dar 2,4 mln. tonų. Tai prilygsta 12,8 % viso Sąjungoje 2014 m. suvartoto medienos granulių kiekio (70). Tačiau 2012–2014 m. metinis Sąjungoje suvartojamas kiekis padidėjo beveik 25 %, arba 3,7 mln. tonų. Be to, medienos granulių gamybos pajėgumai JAV pietrytinėje dalyje sparčiai didėjo ir numatyta, kad ateityje jie dar didės (71).

(108) Atlikus oficialią tyrimo procedūrą nenustatyta nieko, iš ko būtų matyti, kad ateinančius kelerius metus medienos granulių rinka negalės plėstis panašiu tempu ir patenkinti dėl Drakso elektrinės projekto didėjančios paklausos.

5.2.4.3. Neigiamas poveikis žaliavų rinkai

(109) Komisija sprendimo pradėti tyrimą 81–84 konstatuojamosiose dalyse atkreipė dėmesį, kad dėl padidėjusios medienos granulių paklausos gali būti iškraipyta žaliavų rinka, t. y. medienos plaušų rinka.

(110) Dėl ekonominių priežasčių popiermedžio pusgaminius gaminančios gamyklos medienos atsargas perka iš vietų, esančių vidutiniškai 100–150 km atstumu (tai vadinama gamyklos pasiekiamumo zona). Taigi medienos plaušai yra vietos masto produktas, o granulės vežamos didelius atstumus ir yra pasaulinės rinkos produktas. Todėl, vertinant priemonės, apie kurią pranešta, poveikį konkurencijai ir prekybai, būtina nustatyti, iš kurios vietos rinkos medienos granulės (greičiausiai) bus perkamos.

(111) Kaip aiškinama 10 konstatuojamojoje dalyje, palyginti su sprendimu pradėti tyrimą, Drakso elektrinės blokas paaiškino apie savo kuro atsargas ir nurodė, kad 60 % jam viso reikalingo medienos plaušų kiekio jis eksportuos iš JAV, apie 13 % jam reikiamo kuro jis pirks Brazilijoje, 7 % – neatidėliotinų sandorių rinkoje, apie 4 % – Baltijos šalyse, t. y. Europoje, apie 15 % – iš kitų pardavėjų, esančių JAV pietrytinėje dalyje. Likęs reikiamo kuro kiekis bus perkamas Kanadoje ir galbūt kitose valstybėse narėse. Tai reiškia, kad apie 100 000 sausos masės tonų per metus pagal ilgalaikes sutartis bus perkama iš kitų valstybių narių. Tai sudarytų apie 0,7 % 2014 m. Sąjungoje pagamintų medienos granulių – apskaičiuota, kad jų pagaminta 13,5 mln. tonų (72).

(112) Komisija atkreipia dėmesį, kad dauguma medienos granulių perkama ne Sąjungoje, o žaliavų rinka yra vietos masto. Padidėjusios medienos granulių paklausos poveikis žaliavų rinkai bus didesnis ne Europos Sąjungoje. Todėl žaliavų kainos Europos Sąjungos rinkoje negali didėti dėl projekto, apie kurį pranešta.

(113) Kadangi dauguma projektui reikalingų medienos granulių atsargų bus importuojama iš JAV pietrytinės dalies, medienos plaušų žaliavų rinkos iškraipymo atvejų gali būti tame regione (73).

(114) Didžiojoje dalyje vykdant oficialią tyrimo procedūrą pateiktos medžiagos pritariama požiūriui, kad pramonines medienos granules iš JAV pietryčių daugiausia sudarys iš miškininkystės veiklos gaunami medienos plaušai. Komisija atkreipia dėmesį, kad numatyta, jog medienos granulių pramonė iki 2019 m. augs (apie 14 % per metus (74)) sparčiau nei tradicinė miškininkystės pramonė (apskaičiuota, kad ji turėtų augti apie 1,4 % per metus (75)). Tačiau dėl to, kad medienos plaušų rinkoje gaminama nedidelė medienos granulių dalis (76), bendra viso panaudojamo kiekio augimo norma iki 2019 m. bus mažesnė nei 1,8 % per metus. Remiantis įmonės „Westrock“ pateiktais skaičiavimais, numatoma, kad bendra medienos plaušų pasiūla didės 2,0 % per metus, taigi lėčiau nei numatomas augimas. Todėl tikimasi, kad paramos Drakso elektrinės blokui poveikis bus ribotas.

(115) Remiantis Jungtinės Karalystės pateiktais duomenimis (77), Drakso elektrinės blokui reikalingų žaliavų kiekis, t. y. 2,4 mln. tonų per metus, bus mažesnis nei 1 % visos 2014 m. JAV pietinėje dalyje iš miškų paimamos medienos, o jos paimta apie 250 mln. tonų. Taigi, tai tik maža visų miško atsargų dalis. NET atsižvelgiant į papildomą poreikį, susijusį su kitais biomasės projektais, pvz., Lainmuto projektu, šios mažos procentinės dalys nerodo, kad būtų nederamai iškraipoma žaliavų rinka.

(116) „Fern“et al. ir GPII pateikė rinkos modeliavimo tyrimų medžiagą, iš kurios matyti, kad, didėjant medienos granulių gamybai, didėja stačio miško kaina. Pavyzdžiui, remiantis FORISK tyrimu, pasaulinei pramoninių medienos granulių paklausai padidėjus nuo 10,6 mln. tonų per metus 2014 m. iki 25 mln. tonų 2019 m. ir nepaisant poveikio, kurį daro lentpjūvėse susidarantys likučiai, stačio miško kainos JAV pietrytinėje dalyje galėtų padidėti 30–40 % (78) Remiantis USDA ataskaita, kurią pateikė GPII, bioenergijai skirtos biomasės gamybai iki 2016 m. padidėjus iki 16,9 mln. tonų, tokios pat rūšies medienos, būtent nepjautinės pušies, kainos galėtų padidėti daugiau kaip dvigubai (79).

(117) Tačiau, kaip teigia Jungtinė Karalystė (80), žaliavoms naudojamų medienos granulių, vertintų tais tyrimais, paklausa neatspindi paklausos, kuri būtų įgyvendinus Drakso elektrinės bloko pertvarkymo į biomasę naudojantį bloką projektą, veikiau tai bendri įverčiai ir bendra paklausa. Be to, bendra paklausa, apskaičiuota USDA tyrime, yra mažesnė nei nurodytoji naujesniuose tyrimuose. Pavyzdžiui, USDA tyrime apskaičiuota, kad apie 13 mln. tonų medienos 2015 m. JAV pietrytinėje dalyje bus panaudota bioenergijai, ir tai daugiau negu nurodė RISI – jos skaičiavimais tais pat metais turėjo būti panaudota mažiau nei 8 mln. tonų. Taip pat, remiantis USDA ataskaita, tariamas kainos padidėjimas dėl visos apskaičiuotosios paklausos taip pat būtų riboto laikotarpio ir susijęs su miško atsargų panaudojimu reaguojant į tokį paklausos padidėjimą.

(118) Kelios trečiosios šalys nurodė, kad didėjant medienos granulių gamybai, jau padidėjo ir stačio miško kainos JAV pietrytinėje dalyje. Pavyzdžiui, GPII cituoja konsultacinės įmonės „Forest2Market“ duomenis ir jais grindžia teiginį, kad stačio miško pušų popiermedžio kainos JAV pietinėje dalyje 2013 m. padidėjo 11 %, 2014 m. – 10 % „Fern“et al. nurodė, kad 2011–2015 m. JAV pietinėje dalyje spygliuočių medienos kainos padidėjo 27 %, lapuočių – 56 % AFPA taip pat teigė panašiai (81).

(119) Komisija tuo atžvilgiu atkreipia dėmesį, kad per ilgesnį laikotarpį vidutinė stačio miško kaina patenka į ankstesnių laikotarpių dydžių intervalą (82). Be to, įmonės „Forest2Market“ pateiktoje medžiagoje (83) padaryta išvada, kad pastebėtą kainų padidėjimą lėmė ir keli kiti veiksniai. Visų pirma įmonė „Forest2Market“ kaip tai lemiančius veiksnius nurodė tai, kad lentpjūvėse susidaro mažiau likučių, su oro sąlygomis susijusius įvykius, taip pat tai, kad keičiasi žemės nuosavybės pobūdis. Įmonė „Forest2Market“ padarė išvadą, kad „gali būti, kad medienos plaušų kainos būtų padidėjusios ir nedidėjant paklausai granulių eksporto rinkose <…>“ (84). Todėl tai, kad stačio miško kainos laikui bėgant didėjo, greičiausiai yra susiję su kelių rinkų plėtra.

(120) Kalbant apie teiginius dėl pagalbos gavėjos gebėjimo mokėti už plaušus (85), Komisija atkreipia dėmesį, kad persvarsčius ir sumažinus kuro sąnaudas (86) medienos granulių kaina tapo 181 USD už toną (CIF). Tai atitinka RISI nurodytą medienos granulių kainą (CIF) (87).

(121) Kalbant apie medienos granulių gamyklų vietą, Komisija atkreipia dėmesį į išvadą, kad eksportuojamų medienos granulių gamyklos, dabar veikiančios JAV pietrytinėje dalyje, paprastai viena nuo kitos būna nutolusios iki 65 mylių, bet dažniausiai tai 30–65 mylių atstumas (88). Todėl tokių medienos granulių gamyklų pasiekiamumo zona sutaps su kitų konkuruojančių pramonės įmonių pasiekiamumo zonomis. Tačiau Komisija atkreipia dėmesį, kad didžioji dauguma tokių eksportuojamų medienos granulių gamyklų nuo uždarytos medienos apdirbimo įmonės nutolusios ne daugiau kaip 65 mylias. Be to, buvo paaiškinta, kad nustatant medienos granulių gamyklos vietą atsižvelgiama į keletą dalykų. Remiantis Jungtinės Karalystės cituojama ataskaita (89), dauguma JAV pietryčių regione uždarytų plaušų ir popieriaus gamyklų buvo uždarytos iki 2010 m., taigi tai vargiai koreliuoja su medienos granulių pramonės sektoriaus augimu (90).

(122) Galiausiai, konsultacinės įmonės „Poyry“ ataskaitoje (91) nagrinėta medienos granulių pramonės sektoriaus ir medieną naudojančių tradicinių pramonės sektorių nesąžiningos konkurencijos dėl medienos plaušų rizika. Ataskaitoje atsižvelgta ne tik į medienos granulių paklausą, atsirandančią parėmus Drakso elektrinės bloko pertvarkymą į biomasę naudojantį bloką, bet ir į kitoms elektrinėms, įskaitant Lainmuto elektrinę, reikiamą kiekį. Ataskaitoje padaryta išvada, kad JAV pietrytinėje dalyje esamų ir planuojamų medienos granulių gamyklų pajėgumų turėtų pakakti didėjančiai medienos granulių paklausai patenkinti, o netiesioginio medienos naudojimo paskirties pakeitimo rizika turėtų būti nedidelė.

(123) Todėl reikėtų daryti išvadą, kad nemanoma, jog dėl priemonės, apie kurią pranešta, žaliavų rinka bus nederamai iškraipoma. Visų pirma, Komisija atkreipia dėmesį, kad vietos masto iškraipymas rinkoje, jeigu jo ir būtų, bus juntamas JAV pietrytinėje dalyje, taigi, jeigu valstybių narių tarpusavio prekybai ir bus daromas poveikis, jis bus ribotas. Šiuo atžvilgiu taip pat primenama, kad pagalba, apie kurią pranešta, būtų teikiama elektros energijos gamybai naudojant kietąją biomasę ir bet koks pagalbos poveikis žaliavų rinkai būtų netiesioginis.

5.2.4.4. Pusiausvyros tyrimas

(124) Kaip nurodyta AEPG 97 punkte, jeigu pagalbos priemonės yra tinkamai parengtos atsižvelgiant į rinkos nepakankamumą, kurį jomis siekiama pašalinti, rizika, kad pagalba nederamai iškraipys konkurenciją, bus mažesnė. Komisija atkreipia dėmesį, kad pagalba, apie kurią pranešta, tiesiogiai siekiama proporcingai ir tinkamai pasiekti iki 2020 m. nustatytus Sąjungos klimato ir energetikos tikslus. Todėl rizika, kad bus nederamai iškraipyta konkurencija elektros energijos rinkoje, taip pat ribota, kaip aiškinama 5.2.4.1 skirsnyje. Kaip dėstoma 5.2.4.2 skirsnyje, Komisija nenustatė jokio nederamo paveiktos produkto (medienos granulių) rinkos ar pradinės grandies žaliavų rinkos iškraipymo. Komisija primena, kad galimą žaliavų rinkos iškraipymą lemia ne tiesiogiai veiklos pagalba, bet didėjanti medienos granulių, gaminant elektros energiją naudojamų kurui, paklausa. Be to, poveikis žaliavų rinkai netiesioginis, palyginti su medienos granulių rinkos iškraipymu.

(125) Komisijai taip pat reikia vertinti, ar priemone iškraipoma arba gali būti iškraipoma konkurencija, kai daromas poveikis valstybių narių tarpusavio prekybai. Poveikis žaliavų rinkai – vietos masto, daugiausia juntamas ne Sąjungoje, nes dauguma Drakso elektrinės blokui reikalingų medienos granulių bus importuojama ne iš Europos (žr. 10 konstatuojamąją dalį). Todėl Komisija atkreipia dėmesį, kad bet koks poveikis valstybių narių tarpusavio prekybai, atsirandantis JAV pietrytinėje dalyje didėjant stačio miško kainoms, bet kuriuo atveju būtų ribotas.

(126) Remdamasi tuo, kas pirmiau išdėstyta, Komisija daro išvadą, kad neigiamas Drakso elektrinės bloko pertvarkymo į naudojantį biomasę bloką projektui teikiamos pagalbos, apie kurią pranešta, poveikis, susijęs su konkurencijos iškraipymu ir poveikiu valstybių narių tarpusavio prekybai elektros energijos rinkoje ir antrinėse rinkose, yra ribotas ir mažesnis už teigiamą poveikį, nes padedama siekti bendros svarbos tikslo – gaminti energiją naudojant atsinaujinančiuosius energijos išteklius ir mažinti gaminant elektros energiją išmetamo CO2 kiekį, taigi bendra pusiausvyra yra teigiama.

5.2.5. Kiti aspektai. SESV 30 ir 110 straipsnių laikymasis

(127) Priimant sprendimą byloje SA.36196 (2014/N) dėl SKS naudojant atsinaujinančiuosius energijos išteklius, sprendimą bylose SA.38758 (2014/N), SA.38759 (2014/N), SA.38761 (2014/N), SA.38763 (2014/N) ir SA.38812 (2014/N) dėl FIDeR pagalbos penkiems jūros vėjo elektrinių projektams ir bylose SA.38762(2015/C)(2014/N) bei SA.38796(2014/N), susijusiose su Lainmuto ir Tisaido biomasės projektais, Jungtinė Karalystė įsipareigojo pakoreguoti tai, kaip apskaičiuojama elektros energijos tiekėjų atsakomybė už SDS išmokas, kad reikalavimus atitinkanti atsinaujinančiųjų energijos išteklių elektros energija, pagaminta ES valstybėje narėje, bet ne Jungtinėje Karalystėje, ir klientams tiekiama Jungtinėje Karalystėje, nebūtų įskaityta į tiekėjų rinkos dalis.

(128) Jungtinė Karalystė užtikrins, kad jokių SKS išmokų nebūtų mokama, kol neįsigalios ši pakoreguota tvarka, o, jeigu tai bus neįmanoma, Jungtinė Karalystė įdiegs atlyginimo tiekėjams už bet kokią importuojamą atsinaujinančiųjų elektros energijos išteklių elektros energiją, tiektą iki įsigaliojant šiai tvarkai, bet pradėjus mokėti SKS išmokas, sistemą.

(129) 127 konstatuojamojoje dalyje nurodytas Jungtinės Karalystės įsipareigojimas bus taikomas ir priemonei, apie kurią pranešta. Atsižvelgdama į šį įsipareigojimą Komisija laikosi nuomonės, kad pagalbos priemonės, apie kurią pranešta, finansavimo sistema neturėtų būti nustatoma kokių nors apribojimų, prieštaraujančių SESV 30 arba 110 straipsniui.

(130) Atsižvelgdama į tai, kas pirmiau išdėstyta, Komisija laikosi nuomonės, kad pagalbos priemonė, apie kurią Jungtinė Karalystė pranešė 2015 m. balandžio 15 d. ir kuria turi būti remiamas Drakso elektrinės bloko pertvarkymas į biomasę naudojantį bloką, yra būtina ir proporcinga, kaip nustatyta AEPG, ir ja siekiama bendros svarbos tikslo, taigi pagalba yra suderinama su vidaus rinka pagal Sutarties 107 straipsnio 3 dalies c punktą,

PRIĖMĖ ŠĮ SPRENDIMĄ:

1 straipsnis

Valstybės pagalba, apie kurią Jungtinė Karalystė pranešė 2015 m. balandžio 2 d. ir kurią ši valstybė narė planuoja suteikti įmonei „Drax Power Limited“, kaip paramą Drakso elektrinės 1 bloko pertvarkymui į biomasę naudojantį bloką, yra suderinama su vidaus rinka pagal Sutarties 107 straipsnio 3 dalies c punktą.

2 straipsnis

Šis sprendimas skirtas Jungtinei Didžiosios Britanijos ir Šiaurės Airijos Karalystei.

Priimta Briuselyje 2016 m. gruodžio 19 d. Komisijos vardu Margrethe VESTAGER Komisijos narė

(1) OL C 46, 2016 2 5, p. 19.

(2) Komisija priėmė sprendimą dėl septynių iš šių aštuonių su atsinaujinančiaisiais energijos ištekliais susijusių projektų. 2014 m. liepos 23 d. sprendimas neprieštarauti (C(2014)5074 final) buvo priimtas dėl penkių jūros vėjo elektrinių projektų (valstybės pagalbos bylos SA.38758 (2014/N), SA.38759 (2014/N), SA.38761 (2014/N), SA.38763 (2014/N) ir SA.38812 (2014/N) – Jungtinė Karalystė – Parama penkioms jūros vėjo elektrinėms: Volnio, Dadženo (angl. Dudgeon), Hornsio, Burbo pakrantės (angl. BurboBank) ir Beatriso (angl. Beatrice) (OL C 393, 2014 11 7, p. 1); 2015 m. sausio 22 d. sprendimas neprieštarauti (C(2015)168 cor) buvo priimtas valstybės pagalbos byloje SA.38796 (2014/N) – Jungtinė Karalystė – Tisaido (angl. Teesside) specialusis bendrai šilumos ir elektros energijos gamybai naudojamos biomasės projektas (OL C 406, 2016 11 4, p. 1), 2015 m. gruodžio 1 d. galutinis sprendimas neprieštarauti (C(2015)8441 final) buvo priimtas valstybės pagalbos byloje SA.38762 (2015/C) (2014/N) – Jungtinė Karalystė – Investicijų sutartis dėl Lainmuto elektrinės pertvarkymo į biomasę naudojančią elektrinę (sprendimas dar nepaskelbtas).

(3) Biomasės bendrojo deginimo elektrinės, akredituotos pagal Prievolės naudoti atsinaujinančiuosius energijos išteklius paramos sistemą ir pertvarkytos naudoti tik biomasę, atitinka dalyvavimo FIDeR procese reikalavimus.

(4) Tai atnaujintas skaičius, pateiktas po to, kai 2016 m. vasario mėn. buvo pradėta oficiali tyrimo procedūra. Iš pradžių buvo apskaičiuota, kad apkrovos koeficientas yra 70,5 %

(5) Informacijoje, kurią Jungtinė Karalystė pateikė atsakydama į sprendimą pradėti tyrimą, taip pat paaiškinta pagalbos gavėjos ketinama taikyti tiekimo strategija.

(6) Prieš Jungtinei Karalystei atnaujinant informaciją po to, kai buvo priimtas sprendimas pradėti tyrimą, vidutinis grynasis apkrovos koeficientas (70,5 %) buvo vidutinio techninio parengtumo (83,7 %) ir vidutinio bendrojo apkrovos koeficiento (83,7 %) sandauga.

(7) Sprendime pradėti tyrimą pateikti pirminiai eksploataciniai parametrai: a) degalų sąnaudos – 8,39 (GBP už GJ), b) šiluminis naudingumas – 38,6 %, c) vidutinis grynasis apkrovos koeficientas – 70,5 %.

(8) Jungtinė Karalystė paaiškino, kad įdiegus bendrąją SKS sistemą pakeista sąlyga dėl paskatų gaminti, esant neigiamai kainai, nebuvimo (SA.36196) projektui, apie kurį pranešta, netaikoma.

(9) Daugiau informacijos apie SKS atlyginimo mechanizmą galima rasti 2014 m. liepos 23 d. Komisijos sprendimo SA.36196 (2014/N) – Jungtinė Karalystė – Elektros energijos rinkos reforma – Susitarimas dėl kainų skirtumų naudojant atsinaujinančiuosius energijos išteklius (C(2014) 5079 final) 17–31 konstatuojamosiose dalyse (OL C 393, 2014 11 7, p. 1).

(10) Prievolės naudoti atsinaujinančiuosius energijos išteklius sistema pirmą kartą patvirtina 2001 m. vasario 28 d. Komisijos sprendimu valstybės pagalbos byloje Nr. 504/2000 – Jungtinė Karalystė – Prievolė naudoti atsinaujinančiuosius energijos išteklius ir kapitalo dotacijos atsinaujinančiųjų energijos išteklių technologijoms, C(2001)3267 galutinis (OL C 30, 2002 2 2, p. 14), vėliau ji kelis kartus iš dalies keista. Tokia, kokia yra dabar, prievolės naudoti atsinaujinančiuosius energijos išteklius sistema buvo patvirtinta 2013 m. balandžio 2 d. Komisijos sprendimu, priimtu byloje SA.35565 (2013/N) – Jungtinė Karalystė – Prievolės naudoti atsinaujinančiuosius energijos išteklius sistemos pakeitimai (OL C 167, 2013 6 13, p. 5). Tam tikri konkretūs elementai vėliau buvo patvirtinti Šiaurės Airijai (valstybės pagalbos byla SA.36084 (13/N) – Prievolė naudoti atsinaujinančiuosius energijos išteklius Šiaurės Airijoje) (OL C 167, 2013 6 13, p. 1) ir Škotijai (valstybės pagalbos byla SA.37453 (2014/N) – SA.35565 pakeitimas – Prievolės naudoti atsinaujinančiuosius energijos išteklius sistema) (OL C 172, 2014 6 6, p. 1).

(11) Minimalaus pelningumo koeficientas apibrėžiamas kaip minimali grąžos norma, būtina, kad tokios rūšies projektas būtų vykdomas.

(12) Visą šią informaciją Jungtinės Karalystės valdžios institucijos paskelbė dokumente „Elektros energijos gamybos sąnaudos“ (angl. Electricity Generation Costs), jį galima rasti adresu https://www.gov.uk/government/publications/electricity-generation-costs.

(13) Leidinys „Elektros energijos gamybos sąnaudos 2013 m. gruodžio mėn.“ (angl. Electricity Generation Costs December 2013, DECC) (2013 m.), www.gov.uk/government/publications/electricity-generation-costs.

(14) www.gov.uk/government/publications/electricity-market-reform-delivery-plan.

(15) Žr. 10 konstatuojamosios dalies 4 išnašą.

(16) Deginant biomasę išmetami teršalai būtų skaičiuojami per visą gyvavimo ciklą.

(17) Daugiau informacijos www.gov.uk/government/consultations/ensuring-biomass-affordability-and-value-for-money-under-the-renewables-obligation.

(18) Jeigu nenurodyta kitaip, tonų vienetas visada yra visiškai sausos masės tona.

(19) RISI pasaulinės granulių paklausos perspektyvos (RISI Global Pellet Demand Outlook), www.risiinfo.com/product/2015-global-pellet-demand-outlook-study/.

(20) AEBIOM 2015 m. metinė ataskaita.

(21) AEBIOM 2015 m. statistinė ataskaita.

(22) www.gov.uk/government/publications/final-investment-decision-fid-enabling-for-renewables-investment-contracts. Kai apie investicijų sutartį jau buvo paskelbta, Jungtinė Karalystė vykdymo kainą sumažino nuo 105 iki 100 GBP už MWh. Tačiau internete paskelbtose investicijų sutartyse šį galutinė versija neparodyta.

(23) Pavyzdžiui, „Davis Group“ ir TANAC.

(24) „Shaw Resources“, CANFOR, FIBRECO, „Pinnacle“, „Smart Green Shipping“, „Astec“, Europos granulių taryba (angl. European Pellet Council), „Pacific bioenergy“, „Georgia Biomass“, „Hancock Group“, „Onex“, „DB Cargo“, „Fram“, „Enviva“, Atsinaujinančiųjų energijos išteklių asociacija (angl. Renewable Energy Association), „Highland Pellets“, „Forest2Market“, „CM Biomass Partners“, „Westervelt Renewable Energy“, „Weyerhaeuser“, AEBIOM, FEDNAV, SGSF, „Evolution Markets“, USIPA, „Scotia Atlantic“, „Drax“, „Beasley Forest Products“, „Cosan“, NAFO, WPAC, Taino uostas, Amerikos miškų fondas (angl. American Forest Foundation).

(25) „Forest2Market“. Medienos atsargų rinkos tendencijos JAV pietinėje dalyje 1995–2015 m. (angl. Wood Supply Market Trends in the US South 1995–2015),www.theusipa.org/Documents/USSouthWoodSupplyTrends.pdf.

(26) „Forest2Market“; Medienos atsargų rinkos tendencijos JAV pietinėje dalyje 1995–2015 m. (angl. Wood Supply Market Trends in the US South 1995–2015),www.theusipa.org/Documents/USSouthWoodSupplyTrends.pdf.

(27) „Canfor Pacific Bioenergy“, „Pinnacle“, „Onex“, „FRAM Renewable Fuels“, „Georgia Biomass“, „Hancock Natural Resources“, „Enviva“, „Highlands Pellets“, USIPA ir „Weyerhaeuser“.

(28) „Highlands Pellets“, „Drax“, „Weyerhaeuser“, „CM Biomass Partners“.

(29) „Enviva“, NAFO, „Drax“, „Astec“, „Baesley“, „Drax“, AEBIOM ir REA.

(30) „Baesley“, „Astec“ (cituoja įmonės „Forest2Market“ ataskaitą), „FRAM Renewable Fuels“, NAFO.

(31) „Hancock Natural Resources Group“, JAV pramoninių medienos granulių asociacija.

(32) „Pinnacle“, „Onex“, „Scotia Atlantic biomass“, „Georgia Biomass“, „Westervelt Renewable Energy“, Amerikos miškų fondas, „Drax“, „Weyerhaeuser“, „Southern Group of State Foresters“, „CM Biomass Partners“ ir „Smart Green Shipping Alliance“.

(33) Netiesioginio medienos naudojimo paskirties pakeitimo rizika (angl. The risk of indirect wood use change) (2014 m. gegužės mėn.) https://ec.europa.eu/energy/sites/ener/files/2014_biomass_forest_research_report_.pdf.

(34) Rizika, kad didelio masto elektros energijos ir šilumos gamybai naudojamų medienos granulių gamyba iš rinkos išstums kitus tų pačių biomasės žaliavų naudotojus.

(35) „Biofuelwatch“, „Dogwood Alliance“, „BirdLife“, Europos aplinkosaugos biuro (angl. European Environmental Bureau), FERN, NRDC ir Pietų aplinkos teisės centro (angl. Southern Environmental Law Center).

(36) Kokį poveikį JAV pietrytinių valstijų vietos medienos rinkoms gali turėti pasaulinė medienos granulių paklausa? (angl. How can global demand for wood pellets affect local timber markets in the U.S. South?), „Forisk Consulting“, 2015 m. gegužės mėn., www.forisk.com/blog/2015/06/02/how-can-global-demand-for-wood-pellets-affect-local-timber-markets-in-the-u-s-south/.

(37) Būtent, kaina, mokama už teisę kirsti medžius.

(38) „Graphic Package International Inc.“ (toliau – GPII); Amerikos miškų ir popieriaus asociacija (angl. American Forest & Paper Association, toliau – AFPA) ir „Westrock“.

(39) 2009–2015 m. vidutinė į Jungtinę Karalystę importuojamų medienos granulių kaina buvo 194 USD už toną (175 USD už toną CIF kainomis). Vidutinės užjūrio vežimo sąnaudos (įskaitant frachtą, pakrovimą ir vežimą iki uosto) per tą patį laikotarpį sudarė 46 USD už toną. Vertinant lentpjūvių pelną, medienos (nukirstos ir atvežtos iki granulių gamyklos vartų) kaina sudarė vidutiniškai 34 % importo kainos. Remiantis ta pačia ataskaita, nukirtimo ir atvežimo į lentpjūvę kaina yra 22 USD už žalios masės mažąją toną (tai prilygsta 49,3 USD už sausos masės metrinę toną).

(40) Karen Lee Abt, Robert C. Abt, Christopher S. Galik, ir Kenneth E. Skogn. 2014 m. „Politikos poveikis granulių gamybai ir miškams JAV Pietuose“ (angl. Effect of Policies on Pellet Production and Forests in the U.S. South). www.srs.fs.usda.gov/pubs/47281.

(41) 2015 m. balandžio mėn. pranešime buvo nurodyta, kad kuro sąnaudos yra 8,39 GBP už GJ, bet 2015 m. rugpjūčio mėn. pateikus papildomą informaciją jos buvo pakeistos į 8,40 GBP už GJ.

(42) Jungtinė Karalystė pateikė įmonės „Ricardo Energy&Environment“ ataskaitą.

(43) http://biomassmagazine.com/articles/13137/export-industryundefineds-impacts-on-southern-forests-markets.

(44) www.usendowment.org/images/Forests2Market_Pellet_Report_11.2015.pdf.

(45) Šį kiekį sudarė 0,25 mln. žalios masės tonų drožlių ir pjuvenų, beveik 2 mln. žalios masės tonų medienos plaušų, apie 0,97 mln. žalios masės tonų pramoninės apvaliosios medienos ir 0,056 mln. žalios masės tonų pjautinių rastų.

(46) Taip pat žr. Komisijos sprendimus bylose SA.38758 (2014/N), SA.38759 (2014/N), SA.38761 (2014/N), SA.38763 (2014/N) ir SA.38812 (2014/N); C(2014)5074 final; OL C 393, 2014 11 7, p. 1) ir bylose SA.38796 (2014/N); SA.387962 (2015/C)(2014/N) (sprendimas dar nepaskelbtas), susijusiose su panašia pagal SKS teikiama pagalba.

(47) OL C 200, 2014 6 28, p. 1.

(48) Jungtinė Karalystė turi tikslą užtikrinti, kad 15 % reikiamos energijos būtų pagaminama naudojant atsinaujinančiuosius energijos išteklius, o atsinaujinančiųjų išteklių energijos dalis 2013 m. buvo 5,1 % (2013 m.), (SWD (2015)117 final).

(49) Žr. 2009 m. balandžio 23 d. Europos Parlamento ir Tarybos direktyvą 2009/28/EB dėl skatinimo naudoti atsinaujinančių išteklių energiją, iš dalies keičiančią bei vėliau panaikinančią Direktyvas 2001/77/EB ir 2003/30/EB (OL L 140, 2009 6 5, p. 16) ir 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje ir iš dalies keičiančią Tarybos direktyvą 96/61/EB (OL L 275, 2003 10 25, p. 32), taip pat 2011 m. gruodžio 15 d. Komisijos komunikatą Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Energetikos veiksmų planas iki 2050 m.“ (COM(2011) 885 galutinis).

(50) Žr. šio sprendimo 6 konstatuojamąją dalį.

(51) OL C 393, 2014 11 7, p. 1.

(52) Žr. 17 konstatuojamąją dalį.

(53) Žr., pvz., sprendimą bylose SA.38758 (2014/N), SA.38759 (2014/N), SA.38761 (2014/N), SA.38763 (2014/N) ir SA.38812 (2014/N) – Jungtinė Karalystė – Parama penkioms jūros vėjo elektrinėms: Volnio, Dadženo (angl. Dudgeon), Hornsio, Burbo pakrantės (angl. BurboBank) ir Beatriso (angl. Beatrice) C(2014) 5074 final (OL C 393, 2014 11 7, p. 1); ir sprendimą bylose SA.38796 (2014/N) – Jungtinė Karalystė – Tisaido (angl. Teesside) specialusis bendrai šilumos ir elektros energijos gamybai naudojamos biomasės projektas (OL C 406, 2016 11 4, p. 1); taip pat 2015 m. gruodžio 1 d. sprendimą byloje SA.38762 (2015/C) (2014/N) – Jungtinė Karalystė – Investicijų sutartis dėl Lainmuto elektrinės pertvarkymo į biomasę naudojančią elektrinę (sprendimas dar nepaskelbtas).

(54) Daugiau informacijos apie projekto, apie kurį pranešta, bendras išlygintas elektros energijos gamybos sąnaudas galima rasti sprendimo pradėti tyrimą 26–29 konstatuojamosiose dalyse.

(55) Žr. 17 konstatuojamąją dalį.

(56) Žr., pvz., valstybės pagalbos bylą SA.37453 (2014/N) – SA.35565 pakeitimas – Prievolės naudoti atsinaujinančiuosius energijos išteklius sistema (OL C 172, 2014 6 6, p. 1).

(57) Žr. 27 konstatuojamąją dalį.

(58) Pvz., žr. Komisijos 77 % vidutinį grynąjį apkrovos koeficientą, patvirtintą Lainmuto elektrinei byloje SA.38762 (2015/C) (2014/N) – Jungtinė Karalystė – Investicijų sutartis dėl Lainmuto elektrinės pertvarkymo į biomasę naudojančią elektrinę (sprendimas dar nepaskelbtas).

(59) Žr. 44 konstatuojamąją dalį.

(60) Žr. 43 konstatuojamąją dalį.

(61) Žr. 59 konstatuojamąją dalį.

(62) Žr. 59 konstatuojamąją dalį.

(63) Žr. šio sprendimo 38 išnašą.

(64) Pvz., žr. Komisijos sprendimą SA.38762 (2014/N).

(65) Žr. AEPG 88 punktą.

(66) Žr. 9 konstatuojamąją dalį.

(67) Žr. AEPG 97 punktą.

(68) Europos biomasės asociacijos parengta 2013 m. padėties Europos biomasės energijos sektoriuje apžvalga (angl. AEBIOM European Bioenergy Outlook 2013), www.aebiom.org/2013-european-bioenergy-outlook-aebiom-statistical-report/.

(69) Žr. 33 konstatuojamąją dalį.

(70) Europos biomasės asociacijos parengta 2015 m. padėties Europos biomasės energijos sektoriuje apžvalga (angl. AEBIOM European Bioenergy Outlook 2015), www.aebiom.org/library/statistical-reports/statistical-report-2015/.

(71) Žr. 1 diagramą.

(72) Žr. 20 išnašą.

(73) Kalbant apie Brazilijoje perkamas medienos granules ir neteisėtos veiklos riziką Pietų Amerikoje, Komisija atkreipia dėmesį, kad visos granulės bus perkamos iš vienos tinkamai veikiančios plantacijos, patvirtintos pagal Miškų tvarkymo tarybos (angl. Forest Stewardship Council arba FCS) miškų sertifikavimo sistemą (žr. 63 konstatuojamąją dalį).

(74) Žr. 55 konstatuojamąją dalį.

(75) Žr. 51 konstatuojamąją dalį.

(76) Žr. 65 konstatuojamąją dalį.

(77) Žr. 65 konstatuojamąją dalį.

(78) Žr. 45 konstatuojamąją dalį.

(79) Žr. 54 konstatuojamąją dalį.

(80) Žr. 68 konstatuojamąją dalį.

(81) Žr. 2 diagramą 48 konstatuojamojoje dalyje.

(82) Žr. 2 diagramą 48 konstatuojamojoje dalyje.

(83) Žr. 34 konstatuojamąją dalį.

(84) „Forest2Market“. Medienos atsargų rinkos tendencijos JAV pietinėje dalyje 1995–2015 m. (angl. Wood Supply Market Trends in the US South 1995–2015),www.theusipa.org/Documents/USSouthWoodSupplyTrends.pdf.

(85) Žr. 49 konstatuojamąją dalį.

(86) Žr. 69 konstatuojamąją dalį.

(87) Žr. 38 išnašą.

(88) Žr. 67 konstatuojamąją dalį.

(89) Žr. 67 konstatuojamąją dalį.

(90) Žr. 1 diagramą 47 konstatuojamojoje dalyje.

(91) Žr. 41 konstatuojamąją dalį.